[image: image1.png]



[image: image2.jpg]



UTRENIA (cu Canoanele de rugăciune) şi
SFÂNTA LITURGHIE a Sfântului Ioan Gură de Aur din
Duminica a 12-a după Rusalii
Odovania praznicului Adormirii Maicii Domnului;
† Sfântul Mucenic Lup; Sfântul Sfinţit Mucenic Irineu,
episcop de Lugdunum; Ap. 1 Corinteni 15, 1-11; Ev. Matei 19,
16-26 (Tânărul bogat); Glasul 3, Voscreasna 1, 23 august 2026
* după Octoihul Mare, ediţia 2023 şi Mineiul pe luna august, ediţia 2022
PREOTUL: Binecuvântat este Dumnezeul nostru, totdeauna, acum și pururea și în vecii vecilor!
STRANA: Amin! Slavă Ție, Dumnezeul nostru, slavă Ție!


Împărate ceresc, Mângâieto​rule, Duhul adevărului, Care pretutindeni ești și toate le ​plinești, Vistierul bunătăților și Dătătorule de viață, vino și Te sălășluiește întru noi, și ne curățește pe noi de toată întinăciunea și mântuiește, Bunule, sufletele noastre!


Sfinte Dumnezeule, Sfinte tare, Sfinte fără de moarte, miluiește-ne pe noi! (de trei ori, închinându-ne de fiecare dată)
Slavă Tatălui și Fiului și Sfântului Duh!

Şi acum și pururea și în vecii vecilor. Amin!


Preasfântă Treime, miluiește-ne pe noi! Doam​ne, curățește păcatele noastre! Stăpâne, iartă fărădelegile noastre! Sfinte, cercetează și vin​decă neputințele noas​tre, pentru numele Tău!


Doamne, miluiește! (de trei ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!

Tatăl nostru, Care eşti în ceruri, sfinţească-se numele Tău! Vie Împărăţia Ta! Facă-se voia Ta, precum în cer, aşa şi pe pământ! Pâinea noastră cea spre ființă dă-ne-o nouă astăzi, şi ne iartă nouă greşelile noastre, precum şi noi iertăm greşiţilor noştri, şi nu ne duce pe noi în ispită, ci ne izbăveşte de cel viclean!

PREOTUL: Că a Ta este Împărăţia şi puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor.

STRANA: Amin! Doamne, miluiește! (de 12 ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!

Veniţi să ne închinăm Împăratului nostru Dumnezeu!


Veniţi să ne închinăm şi să cădem la Hristos, Împăratul nostru Dumnezeu!


Veniţi să ne închinăm şi să cădem la Însuşi Hristos, Împăratul şi Dumnezeul nostru! (închinându-ne de fiecare dată)
și se citesc cei doi psalmi

Psalmul 19

1. Auză-te Domnul în ziua necazului și să te apere numele Dumnezeului lui Iacob!


2. Trimită ție ajutor din locașul Său cel sfânt și din Sion să te sprijine pe tine!


3. Pomenească toată jertfa ta și arderea de tot a ta bineplăcută să-I fie!


4. Dea ție Domnul după inima ta și tot sfatul tău să-l plinească!


5. Bucura-ne-vom de mântuirea ta și întru numele Dumnezeului nostru ne vom mări. Plinească Domnul toate cererile tale!


6. Acum am cunoscut că a mântuit Domnul pe unsul Său, cu puterea dreptei Sale.


7. Îl va auzi pe dânsul din cerul cel sfânt al Lui.


8. Unii se laudă cu căruțele lor, alții cu caii lor, iar noi ne lăudăm cu numele Domnului Dumnezeului nostru.


9. Aceștia s-au împiedicat și au căzut, iar noi ne-am ridicat și ne-am îndreptat.


10. Doamne, mântuiește pe împăratul și ne auzi pe noi, în orice zi Te vom chema!

Psalmul 20

1. Doamne, întru puterea Ta se va veseli împăratul și întru mântuirea Ta se va bucura foarte.


2. După dorirea inimii lui i-ai dat lui și de voia buzelor lui nu l-ai lipsit pe el.


3. Că l-ai întâmpinat pe el cu binecuvântările bunătății, pus-ai pe capul lui cunună de piatră scumpă.


4. Viață a cerut de la Tine și i-ai dat lui lungime de zile în veacul veacului.


5. Mare este slava lui întru mântuirea Ta, slavă și mare cuviință vei pune peste el.


6. Că îi vei da lui binecuvântare în veacul veacului, îl vei veseli pe dânsul întru bucurie cu fața Ta.


7. Că împăratul nădăjduiește în Domnul și întru mila Celui Preaînalt nu se va clinti.


8. Află-se mâna Ta peste toți vrăjmașii Tăi, dreapta Ta să afle pe toți cei ce Te urăsc pe Tine!


9. Îi vei pune pe ei ca un cuptor de foc în vremea arătării Tale;


10. Domnul întru mânia Sa îi va tulbura pe ei şi-i va mânca pe ei focul.


11. Rodul lor de pe pământ îl vei pierde și sămânța lor dintre fiii oamenilor.


12. Că au gândit rele împotriva Ta, au cugetat sfaturi care nu vor putea să stea.


13. Că îi vei pune pe ei pe fugă și cu arcul Tău vei ținti capul lor.


14. Înalţă-Te, Doamne, întru tăria Ta, cânta-vom și vom lăuda puterile Tale!
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!


Sfinte Dumnezeule, Sfinte tare, Sfinte fără de moarte, miluieşte-ne pe noi! (de trei ori, închinându-ne de fiecare dată)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!

Preasfântă Treime, miluieşte-ne pe noi! Doam​ne, curățește păcatele noastre! Stăpâne, iartă fărădelegile noastre! Sfinte, cercetează și vin​decă neputințele noas​tre, pentru numele Tău!

Doamne, miluieşte! (de trei ori)

Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Tatăl nostru, Care eşti în ceruri, sfinţească-se numele Tău! Vie Împărăţia Ta! Facă-se voia Ta, precum în cer, aşa şi pe pământ! Pâinea noastră cea spre ființă dă-ne-o nouă astăzi, şi ne iartă nouă greşelile noastre, precum şi noi iertăm greşiţilor noştri, şi nu ne duce pe noi în ispită, ci ne izbăveşte de cel viclean!

PREOTUL: Că a Ta este Împărăţia şi puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor.

STRANA: Amin! Apoi cântă:

Troparul Sfintei Cruci - glasul 1

Mântuieşte, Doamne, poporul Tău şi binecuvintează moştenirea Ta! Biruinţă binecredincioşilor creştini asupra celui potrivnic dăruieşte și, cu Crucea Ta, păzeşte pe poporul Tău!

Slavă Tatălui şi Fiului şi Sfântului Duh!
Condacul Sfintei Cruci - glasul 4
Podobie: Cel ce Te-ai înălţat...

Cel ce Te-ai înălţat pe Cruce de bunăvoie, poporului Tău celui nou numit cu numele Tău, îndurările Tale dăruieşte-i, Hristoase Dumnezeule! Veseleşte cu puterea Ta pe binecredincioşii creștini, dăruindu-le lor biruinţă asupra celui potrivnic, având ajutorul Tău armă de pace, nebiruită biruinţă!

Și acum şi pururea şi în vecii vecilor. Amin!
Troparul Născătoarei de Dumnezeu – glasul 4

Ocrotitoare, neînfricată și neînfruntată, nu trece cu vederea, ceea ce esti bună, rugăciunile noastre, întru tot lăudată Născătoare de Dumnezeu! Întărește viața cea de obște a dreptslăvitorilor creștini! Mântuiește pe cei pe care i-ai rânduit să conducă și le dă lor biruință din cer, pentru că ai născut pe Dumnezeu, ceea ce ești una binecuvântată!


PREOTUL, cădind în fața Sfintei Mese, rostește:
Ectenia întreită scurtă

PREOTUL: Miluieşte-ne pe noi, Dumnezeule, după mare mila Ta, rugămu-ne Ție, auzi-ne și ne miluiește!


STRANA răspunde după fiecare cerere: Doamne, miluiește! (de trei ori)
PREOTUL: Încă ne rugăm pentru Preasfințitul Părintele nostru (Numele), episcopul (denumirea eparhiei), pentru sănătatea și mântuirea lui.

Încă ne rugăm pentru binecredinciosul popor român de pretutindeni, pentru conducătorii țării noastre, pentru mai marii orașelor și ai satelor și pentru iubitoarea de Hristos armată, pentru sănătatea și mântuirea lor.

Încă ne rugăm pentru toți frații noștri și pentru toți cucernicii și dreptslăvitorii creștini, pentru sănătatea și pentru mântuirea lor.

Că milostiv și iubitor de oameni Dumnezeu ești și Ție slavă înălțăm, Tatălui și Fiului și Sfântului Duh, acum și pururea și în vecii vecilor!


STRANA: Amin! Întru numele Domnului, binecuvintează, Părinte!

PREOTUL: Slavă Sfintei și Celei de o ființă și de viață făcătoarei și nedespărțitei Treimi, totdeauna, acum și pururea și în vecii vecilor!

STRANA: Amin!

Cei şase psalmi ai Utreniei (Hexapsalmul)

Slavă întru cei de sus lui Dumnezeu și pe pământ pace, între oameni bunăvoire! (de trei ori)

Doamne, buzele mele vei deschide și gura mea va vesti lauda Ta. (de două ori)
Psalmul 3

1. Doamne, cât s-au înmulțit cei ce mă necăjesc! Mulți se scoală asupra mea;


2. Mulți zic sufletului meu: „Nu este mântuire lui, întru Dumnezeul lui!“


3. Iar Tu, Doamne, sprijinitorul meu ești, slava mea și Cel ce înalți capul meu.


4. Cu glasul meu către Domnul am strigat și m-a auzit din muntele cel sfânt al Lui.


5. Eu m-am culcat și am adormit; sculatu-m-am, că Domnul mă va sprijini.


6. Nu mă voi teme de mii de popoare, care împrejur mă împresoară.


7. Scoală, Doamne, mântuieşte-mă, Dumnezeul meu!, că Tu ai bătut pe toți cei ce mă vrăjmășesc în deșert; dinții păcătoșilor ai zdrobit.


8. A Domnului este mântuirea și peste poporul Tău, binecuvântarea Ta.

Eu m-am culcat și am adormit; sculatu-m-am că Domnul mă va sprijini.

Psalmul 37

1. Doamne, nu cu mânia Ta să mă mustri pe mine, nici cu iuțimea Ta să mă cerți!


2. Că săgețile Tale s-au înfipt în mine și ai întărit peste mine mâna Ta.


3. Nu este vindecare în trupul meu de la fața mâniei Tale; nu este pace în oasele mele din pricina păcatelor mele.


4. Că fărădelegile mele au covârșit capul meu, ca o sarcină grea apăsat-au peste mine.


5. Umplutu-s-au de miros greu și au putrezit rănile mele, din pricina nebuniei mele.


6. Chinuitu-m-am și m-am gârbovit până în sfârșit, toată ziua mâhnindu-mă umblam.


7. Că șalele mele s-au umplut de ocări și nu este vindecare în trupul meu.


8. Necăjitu-m-am și m-am smerit foarte; răcnit-am din suspinarea inimii mele.


9. Doamne, înaintea Ta este toată dorirea mea și suspinul meu de la Tine nu s-a ascuns.


10. Inima mea s-a tulburat, părăsitu-m-a tăria mea și lumina ochilor mei și aceasta nu este cu mine.


11. Prietenii mei și vecinii mei în preajma mea s-au apropiat și au șezut; și cei de aproape ai mei departe au stat.


12. Și se sileau cei ce căutau sufletul meu și cei ce căutau cele rele mie grăiau deșertăciuni și vicleșuguri toată ziua cugetau.


13. Iar eu ca un surd nu auzeam și ca un mut ce nu-şi deschide gura sa.


14. Și m-am făcut ca un om ce nu aude și nu are în gura lui mustrări.


15. Că spre Tine, Doamne, am nădăjduit; Tu mă vei auzi, Doamne, Dumnezeul meu,


16. Că am zis, ca nu cumva să se bucure de mine vrăjmașii mei; și când s-au clătinat picioarele mele, împotriva mea s‑au semețit.


17. Că eu spre bătăi gata sunt și durerea mea înaintea mea este pururea.


18. Că fărădelegea mea eu o voi vesti și mă voi îngriji pentru păcatul meu;


19. Iar vrăjmașii mei trăiesc și s-au întărit mai mult decât mine și s-au înmulțit cei ce mă urăsc pe nedrept.


20. Cei ce îmi răsplătesc rele pentru bune mă defăimau, că urmam bunătatea.


21. Nu mă lăsa, Doamne Dumnezeul meu, nu Te depărta de la mine!


22. Ia aminte spre ajutorul meu, Doamne al mântuirii mele!

Nu mă lăsa, Doamne, Dumnezeul meu, nu te depărta de la mine. Ia aminte spre ajutorul meu, Doamne al mântuirii mele!

Psalmul 62

1. Dumnezeule, Dumnezeul meu, pe Tine Te caut dis-de-dimineață.


2. Însetat-a de Tine sufletul meu, suspinat-a după Tine trupul meu,


3. În pământ pustiu și neumblat și fără de apă. Așa în locul cel sfânt m-am arătat Ție, ca să văd puterea Ta și slava Ta.


4. Că mai bună este mila Ta decât viața; buzele mele Te vor lăuda.


5. Așa Te voi binecuvânta în viața mea și în numele Tău voi ridica mâinile mele.


6. Ca de seu și de grăsime să se sature sufletul meu și cu buze de bucurie Te va lăuda gura mea.


7. De mi-am adus aminte de Tine în așternutul meu, în dimineți am cugetat la Tine, că ai fost ajutorul meu


8. Și întru acoperământul aripilor Tale mă voi bucura. Lipitu-s-a sufletul meu de Tine și pe mine m-a sprijinit dreapta Ta.


9. Iar ei în deșert au căutat sufletul meu, intra-vor în cele mai de jos ale pământului; da-se-vor în mâinile sabiei, părți vulpilor vor fi.


10. Iar împăratul se va veseli de Dumnezeu; lăuda-se-va tot cel ce se jură întru El, că s-a astupat gura celor ce grăiesc nedreptăți.

În dimineți am cugetat la Tine, că ai fost ajutorul meu. Și întru acoperământul aripilor Tale mă voi bucura. Lipitu-s-a sufletul meu de Tine și pe mine m-a sprijinit Dreapta Ta.

Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!

Aliluia! Aliluia! Aliluia! Slavă Ție, Dumnezeule! (de trei ori)

Doamne, miluiește! (de trei ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!

Psalmul 87

1. Doamne, Dumnezeul mântuirii mele, ziua am strigat și noaptea înaintea Ta.


2. Să ajungă înaintea Ta rugăciunea mea! Pleacă urechea Ta spre ruga mea, Doamne,


3. Că s-a umplut de rele sufletul meu și viața mea de iad s-a apropiat.


4. Socotit am fost cu cei ce se coboară în groapă; ajuns-am ca un om neajutorat, între cei morți slobod.


5. Ca niște oameni răniți ce dorm în mormânt, de care nu Ţi-ai mai adus aminte și care au fost lepădați de la mâna Ta.


6. Pusu-m-au în groapa cea mai de jos, întru cele întunecate și în umbra morții.


7. Asupra mea s-a întărit mânia Ta și toate valurile Tale le-ai adus spre mine.


8. Depărtat-ai pe cunoscuții mei de la mine, ajuns-am urâciune lor.


9. Închis am fost și n-am putut ieși. Ochii mei au slăbit de suferință.


10. Strigat-am către Tine, Doamne, toată ziua, întins-am către Tine mâinile mele.


11. Oare morților vei face minuni? Sau cei morți se vor scula și Te vor lăuda pe Tine?


12. Oare va spune cineva în mormânt mila Ta și adevărul Tău în locul pierzării?


13. Oare se vor cunoaște în întuneric minunile Tale și dreptatea Ta în pământ uitat?


14. Iar eu către Tine, Doamne, am strigat și dimineața rugăciunea mea Te va întâmpina.


15. Pentru ce, Doamne, lepezi sufletul meu și întorci fața Ta de la mine?


16. Sărac sunt eu și în osteneli din tinerețile mele, înălțat am fost, dar m-am smerit și m-am mâhnit.


17. Peste mine au trecut mâniile Tale și înfricoșările Tale m-au tulburat.


18. Înconjuratu-m-au ca apa toată ziua și m-au cuprins deodată.


19. Depărtat-ai de la mine pe prieten și pe vecin, iar pe cunoscuții mei din pricina ticăloșiei mele.

Doamne, Dumnezeul mântuirii mele, ziua am strigat și noaptea înaintea Ta. Să intre înaintea Ta rugăciunea mea; pleacă urechea Ta spre ruga Mea, Doamne!
Psalmul 102

1. Binecuvintează, suflete al meu, pe Domnul și toate cele dinlăuntrul meu, numele cel sfânt al Lui!


2. Binecuvintează, suflete al meu, pe Domnul și nu uita toate răsplătirile Lui:


3. Pe Cel ce curățește toate fărădelegile tale, pe Cel ce vindecă toate bolile tale;


4. Pe Cel ce izbăvește din stricăciune viața ta; pe Cel ce te încununează cu milă și cu îndurări;


5. Pe Cel ce umple de bunătăți dorirea ta; înnoi-se-vor ca ale vulturului tinerețile tale.


6. Cel ce face milostenie, Domnul, și judecată tuturor celor ce li se face strâmbătate.


7. Cunoscute a făcut căile Sale lui Moise, fiilor lui Israel voile Sale.


8. Îndurat și milostiv este Domnul, îndelung-răbdător și mult-milostiv.


9. Nu până în sfârșit se va iuți, nici în veac se va mânia.


10. Nu după păcatele noastre a făcut nouă, nici după fărădelegile noastre a răsplătit nouă,


11. ci cât este de departe cerul de pământ, atât este de mare mila Lui, spre cei ce se tem de El.


12. Pe cât sunt de departe răsăriturile de apusuri, depărtat-a de la noi fărădelegile noastre.


13. În ce chip miluiește tatăl pe fii, așa a miluit Domnul pe cei ce se tem de El.


14. Că El a cunoscut zidirea noastră, adusu-Şi-a aminte că țărână suntem.


15. Omul, ca iarba, zilele lui, ca floarea câmpului; așa va înflori.


16. Că duh a trecut printr-însul și nu va mai fi și nu se va mai cunoaște nici locul său.


17. Iar mila Domnului din veac în veac spre cei ce se tem de Dânsul,


18. Și dreptatea Lui spre fiii fiilor, spre cei ce păzesc legământul Lui


19. şi îşi aduc aminte de poruncile Lui, ca să le facă pe ele. Domnul în cer a gătit scaunul Său și împărăția Lui peste tot stăpânește.


20. Binecuvântați pe Domnul toți Îngerii Lui, cei tari la vârtute, care faceți cuvântul Lui și auziți glasul cuvintelor Lui!


21. Binecuvântați pe Domnul toate puterile Lui, slugile Lui, care faceți voia Lui!


22. Binecuvântați pe Domnul toate lucrurile Lui! În tot locul stăpânirii Lui, binecuvintează, suflete al meu, pe Domnul!

În tot locul stăpânirii Lui, binecuvintează, suflete al meu, pe Domnul!

Psalmul 142

1. Doamne, auzi rugăciunea mea, ascultă cererea mea, întru adevărul Tău; auzi-mă, întru dreptatea Ta!


2. Să nu intri la judecată cu robul Tău, că nimeni din cei vii nu-i drept înaintea Ta!


3. Vrăjmașul prigonește sufletul meu și viața mea o calcă în picioare; făcutu-m-a să locuiesc în întuneric ca morții cei din veacuri.


4. Mâhnit e duhul în mine și inima mea încremenită înlăuntrul meu.


5. Adusu-mi-am aminte de zilele cele de demult; cugetat-am la toate lucrurile Tale, la faptele mâinilor Tale m-am gândit.


6. Întins-am către Tine mâinile mele, sufletul meu însetat de Tine ca un pământ fără de apă.


7. Degrab auzi-mă, Doamne, că a slăbit duhul meu! Nu-ți întoarce fața Ta de la mine, ca să nu mă asemăn celor ce se coboară în groapă!


8. Fă să aud dimineața mila Ta, că la Tine mi-e nădejdea! Arată-mi calea pe care voi merge, că la Tine am ridicat sufletul meu!


9. Scapă-mă de vrăjmașii mei, că la Tine alerg, Doamne!


10. Învață-mă să fac voia Ta, că Tu ești Dumnezeul meu! Duhul Tău cel bun să mă povățuiască la pământul dreptății!


11. Pentru numele Tău, Doamne, dăruiește-mi viață! Întru dreptatea Ta scoate din necaz sufletul meu!


12. Fă bunătate de stârpește pe vrăjmașii mei și pierde pe toți cei ce necăjesc sufletul meu, că eu sunt robul Tău!

Auzi-mă, Doamne, întru dreptatea Ta! Să nu intri la judecată cu robul Tău! (de două ori)
Duhul Tău cel bun să mă povățuiască la pământul dreptății!

Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Aliluia! Aliluia! Aliluia! Slavă Ție, Dumnezeule!
Aliluia! Aliluia! Aliluia! Slavă Ție, Dumnezeule!
Aliluia! Aliluia! Aliluia! Slavă Ție, Dumnezeul nostru, slavă Ție! (închinându-ne de fiecare dată)
Ectenia mare
PREOTUL: Cu pace, Domnului să ne rugăm!

STRANA răspunde după fiecare cerere: Doamne, miluiește!

PREOTUL: Pentru pacea de sus şi pentru mântuirea sufletelor noastre, Domnului să ne rugăm!

Pentru pacea a toată lumea, pentru buna stare a sfintelor lui Dumnezeu Biserici şi pentru unirea tuturor, Domnului să ne rugăm!

Pentru sfântă biserica aceasta şi pentru cei ce cu credinţă, cu evlavie şi cu frică de Dumnezeu intră în ea, Domnului să ne rugăm!

Pentru Preasfinţitul Părintele nostru (Numele), episcopul (denumirea eparhiei), pentru cinstita preoţime şi cea întru Hristos diaconime, pentru tot clerul şi poporul, Domnului să ne rugăm!

Pentru binecredinciosul popor român de pretutindeni, pentru conducătorii ţării noastre, pentru mai marii orașelor și ai satelor și pentru iubitoarea de Hristos armată, Domnului să ne rugăm!

Pentru sfânt locaşul acesta, ţara aceasta şi pentru toate oraşele şi satele şi pentru cei ce cu credinţă locuiesc în ele, Domnului să ne rugăm!

Pentru buna întocmire a văzduhului, pentru îmbelşugarea roadelor pământului şi pentru vremuri paşnice, Domnului să ne rugăm!

Pentru cei ce călătoresc pe uscat, pe ape şi prin aer, pentru cei bolnavi, pentru cei ce se ostenesc, pentru cei robiţi şi pentru mântuirea lor, Domnului să ne rugăm!

(Aici se pot pune cereri pentru diferite trebuinţe, care sunt tipărite la sfârşitul Liturghierului)

Pentru ca să fim izbăviţi noi, de tot necazul, mânia, primejdia şi nevoia, Domnului să ne rugăm!

Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că Ţie se cuvine toată slava, cinstea şi închinăciunea, Tatălui şi Fiului şi Sfântului Duh, acum şi pururea şi în vecii vecilor.

STRANA: Amin!
Glasul 3

Stih: Mărturisiți-vă Domnului că este bun, că în veac este mila Lui!


Dumnezeu este Domnul şi S-a arătat nouă; bine este cuvântat Cel ce vine întru numele Domnului! 


Stih: Înconjurând m-au înconjurat şi în numele Domnului i-am înfrânt pe ei.

Dumnezeu este Domnul şi S-a arătat nouă; bine este cuvântat Cel ce vine întru numele Domnului!

Stih: Nu voi muri, ci voi fi viu şi voi povesti lucrurile Domnului.

Dumnezeu este Domnul şi S-a arătat nouă; bine este cuvântat Cel ce vine întru numele Domnului!

Stih: Piatra pe care au nesocotit-o ziditorii, aceasta a ajuns în capul unghiului. De la Domnul s-a făcut aceasta şi este lucru minunat întru ochii noştri.

Dumnezeu este Domnul şi S-a arătat nouă; bine este cuvântat Cel ce vine întru numele Domnului!
Troparul Învierii glasului 3

Să se veselească cele cereşti şi să se bucure cele pământeşti! Că a făcut biruinţă cu braţul Său Domnul, călcat-a cu moartea pe moarte; Cel întâi-născut din morți S-a făcut, din pântecele iadului ne-a mântuit pe noi şi a dat lumii mare milă. (de două ori)
Slavă Tatălui şi Fiului şi Sfântului Duh!
Troparul Sfântului Mucenic Lup - glasul 4
Mucenicul Tău, Doamne, Lup, întru nevoinţa sa, cununa nestricăciunii a dobândit de la Tine, Dumnezeul nostru; că având puterea Ta, pe chinuitori i-a învins; zdrobit-a şi ale demonilor neputincioase îndrăzniri. Pentru rugăciunile lui, mântuieşte sufletele noastre, Hristoase Dumnezeule!
Şi acum şi pururea şi în vecii vecilor. Amin!

Troparul praznicului Adormirii Maicii Domnului – glasul 1
Întru naştere fecioria ai păzit, întru Adormire lumea nu ai părăsit, de Dumnezeu Născătoare; mutatu-te-ai la Viaţă, fiind Maica Vieţii şi, prin rugăciunile tale, izbăveşti din moarte sufletele noastre.

Ectenia mică
PREOTUL: Iară și iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău.

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTU: Că a Ta este stăpânirea și a Ta este împărăția și puterea și slava, a Tatălui şi a Fiului şi a Sfântului Duh, acum şi pururea şi în vecii vecilor.

STRANA: Amin!
Primul rând de Sedelne ale Învierii glasului 3, din Octoih
Podobie: De frumusețea fecioriei tale...
Ale Învierii

Hristos din morţi S-a sculat, începătura celor adormiţi, Cel mai întâi-născut decât zidirea şi Făcătorul tuturor celor făcute; firea cea stricată a neamului nostru a înnoit-o întru Sine. Nu vei mai stăpâni de acum, moarte, că Stăpânul tuturor ţi-a surpat puterea.

Slavă Tatălui şi Fiului şi Sfântului Duh!


Cu trupul moarte gustând, Doamne, amărăciunea morţii ai contenit-o, cu Învierea Ta; și pe om împotriva ei l-ai întărit, nimicirea blestemului celui de demult aducând, Apărătorule al vieţii noastre, Doamne, slavă Ţie!

Şi acum şi pururea şi în vecii vecilor. Amin!

A Născătoarei de Dumnezeu

De frumuseţea fecioriei tale şi de preastrălucirea curăţiei tale, Gavriil uimindu-se, a strigat ţie, Născătoare de Dumnezeu: Ce laudă vrednică voi aduce ţie? Sau ce te voi numi pe tine? Nu mă pricep și mă minunez! Pentru aceasta, precum mi s-a poruncit, strig ţie: Bucură-te, ceea ce eşti cu har dăruită!
Ectenia mică
PREOTUL: Iară și iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTUL: Că bun și iubitor de oameni Dumnezeu ești și Ție slavă înălțăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!
Al doilea rând de Sedelne ale Învierii glasului 3, din Octoih
Podobie: De frumusețea fecioriei tale...
Ale Învierii
De neschimbarea Dumnezeirii Tale şi de Pătimirea Ta cea de voie, Doamne, întru sine spăimântându-se, iadul s-a tânguit: Mă cutremur de ipostasul cel nestricat al trupului, văd pe Cel nevăzut, tainic luptându-se cu mine; pentru aceasta, și cei pe care îi țin strigă: Slavă, Hristoase, Învierii Tale!
Slavă Tatălui şi Fiului şi Sfântului Duh!
Răstignirea cea necuprinsă cu mintea și Învierea cea neînțeleasă, taina cea de negrăit, o teologhisim credincioşii; că astăzi moartea şi iadul s-au prădat, iar neamul omenesc întru nestricăciune s-a îmbrăcat. Pentru aceasta, cu mulţumire strigăm: Slavă, Hristoase, Învierii Tale!
Şi acum şi pururea şi în vecii vecilor. Amin!
A Născătoarei de Dumnezeu
Pe Cel necuprins cu mintea şi nemărginit, pe Cel de o fiinţă cu Tatăl şi cu Duhul, în pântecele tău tainic L-ai încăput, Maica lui Dumnezeu. O singură și neamestecată lucrare a Treimii am cunoscut că e slăvită în lume prin naşterea ta. Pentru aceasta, cu mulţumire strigăm ție: Bucură-te, ceea ce eşti cu har dăruită!
Doamne, miluieşte! (de trei ori)
Slavă Tatălui şi Fiului şi Sfântului Duh!
Şi acum şi pururea şi în vecii vecilor. Amin!
Polieleul „Robii Domnului“ (Varianta prescurtată)
Robii, Robii Domnului, lăudaţi numele Lui! Aliluia!

Cei ce staţi în casa Domnului, în curţile Lui, cântând: Aliluia!

Lăudaţi pe Domnul, că este bun Domnul! Aliluia!

Cântaţi numele Domnului, că este bun, zicând: Aliluia!

Că pe Iacob Şi-a ales Luişi de moştenitor. Aliluia!

Şi pe Israel urmaş în veci al Său, cântând: Aliluia!

Că eu am cunoscut că este mare Domnul. Aliluia!

Şi Domnul nostru peste tot ce este viu, zicând: Aliluia!

Toate câte a voit, în ceruri sus El le-a tocmit. Aliluia!

Prin adânc şi pe pământ, pe toate le-a zidit, zicând: Aliluia!

El ridică nori din mări, spre ploaie tuturor la vremi. Aliluia!

Soare, vânt şi fulgere arzând, El le-a făcut, zicând: Aliluia!

Trimis-a semne şi minuni în mijlocul acelei lumi. Aliluia!

Lui Faraon cel împietrit şi casnicilor lui, zicând: Aliluia!

Că neamuri multe a bătut şi pe-mpăraţi a doborât. Aliluia!

Pe Og şi pe Sihon şi pe cei necredincioşi, zicând: Aliluia!

Şi-a dat pământul lor poporului iubit al Său. Aliluia!

Ca moştenire veşnică pe tot le-a dăruit, zicând: Aliluia!

Bine este cuvântat Domnul nostru Dumnezeu! Aliluia!

Cel ce are scaun veşnic în Ierusalim, zicând: Aliluia!
sau, cine doreşte, poate cânta fragmente din Psalmii 134 şi 135, ori pe aceștia integral, astfel:

Polieleul „Robii Domnului“ (Psalmul 134)
Robii, robii Domnului. Aliluia!

1. Lăudați numele Domnului, lăudați, slugi, pe Domnul! Aliluia!
2. Cei ce stați în casa Domnului, în curțile Dumnezeului nostru. Aliluia!

3. Lăudați pe Domnul, că este bun Domnul! Cântați numele Lui, că este bun! Aliluia!

4. Că pe Iacob și l‑a ales Domnul, pe Israel spre moștenire Lui. Aliluia!

5. Că eu am cunoscut că este mare Domnul. Și Domnul nostru peste toți dumnezeii. Aliluia!

6. Toate câte a vrut Domnul a făcut în cer și pe pământ, în mări și în toate adâncurile. Aliluia!

7. A ridicat nori de la marginea pământului, fulgerele spre ploaie le‑a făcut. Aliluia! El scoate vânturile din vistieriile Sale.
8. El a bătut pe cei întâi‑născuți ai Egiptului, de la om până la dobitoc. Aliluia!
9. Trimis‑a semne și minuni în mijlocul tău, Egipte, lui Faraon și tuturor robilor lui. Aliluia!

10. El a bătut neamuri multe și a ucis împărați puternici. Aliluia!

11. Pe Sihon, împăratul Amoreilor, și pe Og, împăratul Vasanului și toate stăpânirile Canaanului. Aliluia!

12. Și a dat pământul lor moștenire, moștenire lui Israel, poporului Său. Aliluia!

13. Doamne, numele Tău este în veac. Și pomenirea Ta în neam și în neam. Aliluia!

14. Că va judeca Domnul pe poporul Său și de slugile Sale se va milostivi. Aliluia!

15. Idolii neamurilor sunt argint și aur, lucruri făcute de mâini omenești. Aliluia!

16. Gură au și nu vor grăi, ochi au și nu vor vedea,

17. Urechi au și nu vor auzi, că nu este duh în gura lor. Aliluia!

18. Asemenea lor să fie toți cei care îi fac pe ei și toți cei ce se încred în ei! Aliluia!

19. Casa lui Israel, binecuvântați pe Domnul! Casa lui Aaron, binecuvântați pe Domnul!
20. Casa lui Levi, binecuvântați pe Domnul! Aliluia! Cei ce vă temeți de Domnul, binecuvântați pe Domnul! Aliluia!

21. Binecuvântat este Domnul din Sion, Cel ce locuiește în Ierusalim! Aliluia!

Polieleul „Robii Domnului“ (Psalmul 135)
1. Lăudaţi pe Domnul că este bun! Aliluia!; că în veac este mila Lui. Aliluia!

2. Lăudaţi pe Dumnezeul dumnezeilor! Aliluia!; că în veac este mila Lui. Aliluia!

3. Lăudaţi pe Domnul domnilor! Aliluia!; că în veac este mila Lui. Aliluia!

4. Singurul Care face minuni mari. Aliluia!; că în veac este mila Lui. Aliluia!

5. Cel ce a făcut cerul cu pricepere. Aliluia!; că în veac este mila Lui. Aliluia!

6. Cel ce a întărit pământul pe ape. Aliluia!; că în veac este mila Lui. Aliluia!

7. Cel ce a făcut luminătorii cei mari. Aliluia!; că în veac este mila Lui. Aliluia!

8. Soarele, spre stăpânirea zilei. Aliluia!; că în veac este mila Lui. Aliluia!

9. Luna și stelele spre stăpânirea nopții. Aliluia!; că în veac este mila Lui. Aliluia!

10. Cel ce a bătut Egiptul cu cei întâi-născuți ai lor. Aliluia!; că în veac este mila Lui. Aliluia!

11. Și a scos pe Israel din mijlocul lor. Aliluia!; că în veac este mila Lui. Aliluia!

12. Cu mână tare și cu braț înalt. Aliluia!; că în veac este mila Lui. Aliluia!
13. Cel ce a despărțit Marea Roșie în două. Aliluia!; că în veac este mila Lui. Aliluia!

14. Și a trecut pe Israel prin mijlocul ei. Aliluia!; că în veac este mila Lui. Aliluia!

15. Și a răsturnat pe Faraon și oștirea lui în Marea Roșie. Aliluia!; că în veac este mila Lui. Aliluia!

16. Cel ce a trecut pe poporul Lui prin pustiu. Aliluia!; că în veac este mila Lui. Aliluia!

17. Cel ce a bătut împărați mari. Aliluia!; că în veac este mila Lui. Aliluia!

18. Cel ce a omorât împărați tari. Aliluia!; că în veac este mila Lui. Aliluia!

19. Pe Sihon, împăratul Amoreilor. Aliluia!; că în veac este mila Lui. Aliluia!

20. Și pe Og, împăratul Vasanului. Aliluia!; că în veac este mila Lui. Aliluia!

21. Și le‑a dat pământul lor moștenire. Aliluia!; că în veac este mila Lui. Aliluia!

22. Moștenire lui Israel, robul Lui. Aliluia!; că în veac este mila Lui. Aliluia!

23. Că în smerenia noastră Și‑a adus aminte de noi Domnul. Aliluia!; că în veac este mila Lui. Aliluia!

24. Și ne‑a izbăvit pe noi de vrăjmașii noștri. Aliluia!; că în veac este mila Lui. Aliluia!
25. Cel ce dă hrană la tot trupul. Aliluia!; că în veac este mila Lui. Aliluia!

26. Lăudaţi pe Dumnezeul cerului! Aliluia!; că în veac este mila Lui. Aliluia! 

Mărimurile Sfântului Mucenic Lup
Stih 1: Dumnezeu este scăparea noastră şi puterea, ajutor întru necazurile cele ce ne împresoară! (Psalmul 45, 1)

Stihira: Mărimu-te pe tine, Sfinte Mucenice Lup, mărturisitorul dreptei credinţe şi cinstim pătimirile tale, pe care le-ai răbdat pentru Hristos!

Stih 2: Vărsat-au sângele lor ca apa împrejurul Ierusalimului. (Psalmul 78, 3)

Stihira: Veniţi, toţi credincioşii, într-un glas să lăudăm pe Mucenicul Lup, lauda pătimitorilor şi rugătorul pentru sufletele noastre!

Stih 3: Că pentru Tine suntem ucişi toată ziua. (Psalmul 43, 24)

Stih 4: Socotiţi am fost ca nişte oi de junghiere. (Psalmul 43, 24)

Stih 5: Trecut-am prin foc şi prin apă, dar ne-ai scos pe noi la odihnă. (Psalmul 65, 11)

Stih 6: Prin sfinţii care sunt pe pământul Lui, minunate a făcut Domnul toate voile Sale. (Psalmul 15, 3)
Binecuvântările Învierii (de obicei, pe glasul 5)

Binecuvântat  ești, Doamne, învaţă-ne pe noi îndreptările Tale!

Soborul îngeresc s-a mirat, văzându-Te pe Tine între cei morţi socotit fiind și puterea morţii surpând, Mântuitorule, şi împreună cu Tine pe Adam ridicându-l, şi din iad pe toţi slobozindu-i.


Binecuvântat  ești, Doamne, învaţă-ne pe noi îndreptările Tale!

Pentru ce miruri, din milostivire, cu lacrimi amestecaţi, o uceniţelor? Îngerul, cel ce a strălucit la mormânt a zis mironosiţelor: Vedeţi voi groapa şi înţelegeţi că Mântuitorul a înviat din mormânt.


Binecuvântat  ești, Doamne, învaţă-ne pe noi îndreptările Tale!

Foarte de dimineaţă mironosiţele au alergat la mormântul Tău, tânguindu-se; dar înaintea lor a stat Îngerul şi a zis: Vremea tânguirii a încetat, nu mai plângeţi, ci Apostolilor spuneţi Învierea!


Binecuvântat  ești, Doamne, învaţă-ne pe noi îndreptările Tale!

Mironosiţele femei, cu miruri venind la groapa Ta, Mântuitorule, plângeau; iar Îngerul către ele a grăit, zicând: De ce socotiţi pe Cel viu cu cei morţi? Căci, ca un Dumnezeu, a înviat din mormânt.

Slavă Tatălui şi Fiului şi Sfântului Duh!

Închinămu-ne Tatălui şi Fiului Acestuia şi Duhului celui Sfânt, Sfintei Treimi întru o fiinţă, cu Serafimii grăind: Sfânt, Sfânt, Sfânt eşti, Doamne!
Şi acum şi pururea şi în vecii vecilor. Amin!

Pe Dătătorul de viaţă născându-L, Fecioară, de păcat pe Adam l-ai mântuit; şi bucurie Evei în locul întristării i-ai dăruit, şi pe cei căzuţi din viaţă i-a îndreptat la aceeaşi Cel ce S-a întrupat din tine, Dumnezeu şi om.


Aliluia! Aliluia! Aliluia! Slavă Ţie, Dumnezeule! (de trei ori)
Ectenia mică
PREOTUL: Iară și iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTUL: Că S-a binecuvântat numele Tău și s-a preaslăvit Împărăția Ta, a Tatălui şi a Fiului şi a Sfântului Duh, acum şi pururea şi în vecii vecilor!


STRANA: Amin!

Ipacoi al glasului 3 din Octoih

Spăimântând cu vederea, liniștind cu graiurile, Îngerul cel strălucitor a zis Mironosiţelor: Pentru ce căutaţi pe Cel viu în mormânt? Sculatu-S-a, deşertând mormintele. Cunoaşteţi pe Cel neschimbat, ca schimbător al stricăciunii; ziceţi lui Dumnezeu: Cât sunt de înfricoşătoare lucrurile Tale, că ai mântuit neamul omenesc.
Sedealna Sfântului Mucenic Lup - glasul 1
Podobie: Piatra fiind pecetluită...
Intrând în vitejeştile lupte asemenea Mucenicilor, ai mărturisit pe Dumnezeu, Care S-a arătat pe pământ şi firea omenească a îndumnezeit-o, preaînţelepte Lup. Pentru aceasta, pe idoli i-ai defăimat înaintea tuturor, fiind întărit prin puterea dumnezeiescului Duh.
Altă Sedealnă a Sfântului Mucenic Lup - glasul 4
Podobie: Cel ce Te-ai înălţat...
Curăţindu-ţi vederea sufletului tău, ai primit raza Treimii şi sufletele cele din întunericul păgânătăţii le-ai luminat, preaînţelepte, cu lumina dumnezeieştilor tale cuvinte, mărturisitorul Domnului, Mucenice Lup. Pentru aceasta, te-ai mutat în lumina cea neînserată, rugându-te neîncetat pentru noi, cei ce te cinstim cu dragoste.
Slavă Tatălui şi Fiului şi Sfântului Duh!
Sedealna după Polieleu a Sfântului Mucenic Lup - glasul 4
Podobie: Degrab ne întâmpină...
În mijlocul vrăjmaşilor dreptei credinţe ai stat ca un turn nesurpat şi mintea nu s-a clintit de măiestriile chinurilor celor de multe feluri şi cu mare vitejie ai stat împotriva înşelăciunii idoleşti, de-a pururi pomenite Mucenice Lup, cel mult pătimitor.
Şi acum şi pururea şi în vecii vecilor. Amin!
Sedealna Praznicului Adormirii Maicii Domnului - glasul 4
Podobie: Spăimântatu-s-a Iosif...
Strigă, Davide: Ce praznic este acesta pe care l-am lăudat oarecând în Cartea Psalmilor, că pe fiica, Maica lui Dumnezeu și Fecioara, a mutat-o la lăcașurile cele de acolo, Hristos, Cel născut dintr-însa fără sămânță? Pentru aceasta, se bucură maicile și fiicele și miresele lui Hristos, strigând: Bucură-te, ceea ce te-ai mutat la împărățiile cele de sus!
Antifoanele glasului 3 din Octoih
Antifonul 1 

Robia Sionului Tu o ai scos din Babilon; şi pe mine din patimi la viaţă atrage-mă, Cuvântule!

Cei ce seamănă în austru cu lacrimi dumnezeieşti, secera-vor spice întru bucuria vieţii celei de-a pururea.
SlavăTatălui şi Fiului şi Sfântului Duh!

Şi acum şi pururea şi în vecii vecilor. Amin!

Prin Sfântul Duh toată buna dăruire, ca și prin Tatăl şi prin Fiul, împreună-străluceşte, întru Care toate vieţuiesc şi se mişcă.
Antifonul 2

De n-ar zidi Domnul casa virtuţilor, în zadar ne-am osteni; dar acoperindu-ne El sufletul, nimeni nu va prăda cetatea noastră.

Ca o roadă a pântecelui, prin Duhul, fii se fac Ție, Hristoase, ca și Tatălui, sfinții, pururea.
Slavă Tatălui şi Fiului şi Sfântului Duh!
Şi acum şi pururea şi în vecii vecilor. Amin!

În Duhul Sfânt se vede toată sfinţenia, înţelepciunea, că dă fiinţă la toată făptura; Acestuia să slujim, ca şi Tatălui şi Cuvântului, că Dumnezeu este.
Antifonul 3

Cei ce se tem de Domnul fericiţi vor umbla în cărările poruncilor, că vor mânca toată roada cea de viaţă.

Veseleşte-te, Întâiule păstor al turmei, văzând împrejurul mesei Tale pe fiii Tăi purtând stâlpări de fapte bune!
Slavă Tatălui şi Fiului şi Sfântului Duh!
Şi acum şi pururea şi în vecii vecilor. Amin!

În Duhul Sfânt este toată bogăția slavei, din Care vine har și viață la toată zidirea; că lăudat este împreună cu Tatăl și cu Cuvântul. (… lung)

PREOTUL:  Înțelepciune! Să luăm aminte!

STRANA cântă: Prochimenul glasului 3
Spuneţi întru neamuri că Domnul a împărăţit, pentru că a întărit lumea, care nu se va clinti! (Psalmul 95, 10)


Stih: Cântaţi Domnului cântare nouă, cântaţi Domnului tot pământul! (Psalmul 95, 1)

Spuneţi întru neamuri că Domnul a împărăţit, pentru că a întărit lumea, care nu se va clinti!

Spuneţi întru neamuri că Domnul a împărăţit, pentru că a întărit lumea, care nu se va clinti!

PREOTUL: Domnului să ne rugăm!

STRANA: Doamne, miluiește!

PREOTUL: Că sfânt eşti Dumnezeul nostru și întru Sfinți Te odihnești și Ție slavă înălțăm, Tatălui și Fiului și Sfântului Duh, acum și pururea și în vecii vecilor!

STRANA: Amin! Și cântă pe glasul 3:

Toată suflarea să laude pe Domnul! (de două ori) 


Suflarea toată şi toată făptura să laude sfânt numele Domnului, pe Domnul!


PREOTUL: Şi pentru ca să ne învrednicim noi a asculta Sfânta Evanghelie, pe Domnul Dumnezeul nostru să-L rugăm!


STRANA: Doamne, miluieşte! (de trei ori)

PREOTUL: Înţelepciune! Drepţi! Să ascultăm Sfânta Evanghelie! Pace tuturor!

STRANA: Şi duhului tău!
PREOTUL: Din Sfânta Evanghelie de la Matei, citire. 
STRANA, închinându-se: Slavă Ţie, Doamne, slavă Ţie!
PREOTUL: Să luăm aminte. Și citeşte Evanghelia Întâi a Învierii, Matei 28, 16-20:
În vremea aceea cei unsprezece ucenici au mers în Galileea, la muntele unde le poruncise lor Iisus. Și, văzându-L, I s-au închinat, ei care se îndoiseră. Și, apropiindu-Se, Iisus le-a vorbit lor, zicând: Datu-Mi-s-a toată puterea în Cer și pe pământ. Drept aceea, mergând, învățați toate neamurile, botezându-le în numele Tatălui și al Fiului și al Sfântului Duh, învățându-le să păzească toate câte v-am poruncit vouă. Și, iată, Eu sunt cu voi în toate zilele, până la sfârșitul veacului. Amin!
STRANA: Slavă Ţie, Doamne, slavă Ţie! După care citeşte:
Învierea lui Hristos văzând, să ne închinăm Sfântului Domn Iisus, Celui singur fără de păcat! Crucii Tale ne închinăm, Hristoase, şi Sfântă Învierea Ta o lăudăm şi o slăvim! Că Tu eşti Dumnezeul nostru, afară de Tine pe altul nu ştim, numele Tău numim. Veniţi, toţi credincioşii, să ne închinăm Sfintei Învieri a lui Hristos, că, iată, a venit prin Cruce bucurie la toată lumea! Totdeauna binecuvântând pe Domnul, lăudăm Învierea Lui, că răstignire răbdând pentru noi, cu moartea pe moarte a stricat.
Psalmul 50
1. Miluieşte-mă, Dumnezeule, după mare mila Ta

2. și, după mulţimea îndurărilor Tale, şterge fărădelegea mea!

3. Spală-mă întru totul de fărădelegea mea şi de păcatul meu mă curăţeşte!

4. Că fărădelegea mea eu o cunosc şi păcatul meu înaintea mea este pururea.
5. Ţie Unuia am greşit şi rău înaintea Ta am făcut, aşa încât drept eşti Tu întru cuvintele Tale şi biruitor când vei judeca Tu.

6. Că, iată, întru fărădelegi m-am zămislit şi în păcate m-a născut maica mea.

7. Că, iată, adevărul ai iubit; cele nearătate şi cele ascunse ale înţelepciunii Tale mi-ai arătat mie.

8. Stropi-mă-vei cu isop şi mă voi curăţi; spăla-mă-vei, şi mai mult decât zăpada mă voi albi.

9. Auzului meu vei da bucurie şi veselie; bucura-se-vor oasele cele smerite.

10. Întoarce faţa Ta de către păcatele mele, şi toate fărădelegile mele şterge-le!

11. Inimă curată zideşte întru mine, Dumnezeule şi Duh drept înnoieşte întru cele dinăuntru ale mele!

12. Nu mă lepăda de la faţa Ta, şi Duhul Tău cel Sfânt nu-L lua de la mine!

13. Dă-mi iarăși bucuria mântuirii Tale, şi cu duh stăpânitor mă întăreşte!

14. Învăţa-voi pe cei fără de lege căile Tale, şi cei necredincioşi la Tine se vor întoarce.

15. Izbăveşte-mă de vărsarea de sânge, Dumnezeule, Dumnezeul mântuirii mele; bucura-se-va limba mea de dreptatea Ta!

16. Doamne, buzele mele vei deschide, şi gura mea va vesti lauda Ta.

17. Că, de ai fi voit jertfă, Ţi-aş fi dat; arderile de tot nu le vei binevoi.

18. Jertfa lui Dumnezeu: duhul umilit; inima înfrântă şi smerită Dumnezeu nu o va urgisi.

19. Fă bine, Doamne, întru bunăvoirea Ta, Sionului, şi să se zidească zidurile Ierusalimului!

20. Atunci vei binevoi jertfa dreptăţii, prinosul şi arderile de tot; atunci vor pune pe altarul Tău viţei.
Glasul 2
Slavă Tatălui şi Fiului şi Sfântului Duh!

Pentru rugăciunile Apostolilor Tăi, Milostive, curăţeşte mulţimea greşelilor noastre!

Şi acum şi pururea şi în vecii vecilor. Amin!

Pentru rugăciunile Născătoarei de Dumnezeu, Milostive, curăţeşte mulţimea greşelilor noastre!

Stihul - glasul 6
 Miluieşte-ne, Dumnezeule, după mare mila Ta şi după mulţimea îndurărilor Tale, curăţeşte fărădelegile noastre! (Psalmul 50, 1-2)
Stihira - glasul 6
Înviind Iisus din mormânt, precum a zis mai înainte, ne-a dăruit nouă viaţă veşnică şi mare milă.
PREOTUL: Cu mila şi cu îndurările și cu iubirea de oameni ale Unuia născut Fiului Tău, cu care ești binecuvântat, împreună cu Preasfântul și bunul și de viață făcătorul Tău Duh, acum și pururea și în vecii vecilor!

STRANA: Amin!
Canoanele de rugăciune
pe 14: al Învierii, din Octoih, cu Irmosul, pe 4; cele două Canoane ale Praznicului Adormirii Maicii Domnului, pe 6 şi al Sfântului Mucenic Lup, pe 4; Catavasiile: „Cea împodobită...“ 
Cântarea I

Canonul Învierii glasului 3 din Octoih

Irmosul:

Cel ce odinioară a adunat apele la un loc, cu dumnezeiasca poruncă, şi a despicat marea pentru poporul lui Israel, Acesta este Dumnezeul nostru cel slăvit; Acestuia singur să-I cântăm, că S-a preaslăvit. 

Stih: Slavă, Doamne, Sfintei Învierii Tale!

Cel ce a osândit pământul să aducă roadă din sudoare, spini, călcătorului de poruncă; Acesta este Dumnezeul nostru, Care, primind trupeşte cunună de spini, din mână călcătoare de lege, blestemul a dezlegat, că S-a preaslăvit.

Stih: Slavă, Doamne, Sfintei Învierii Tale!

Biruitor încununat împotriva morţii S-a arătat, înfricoșând moartea; că, trup pătimitor însufleţit luând, Acesta este Dumnezeul nostru şi, luptându-Se cu tiranul, pe toţi împreună i-a înviat, că S-a preaslăvit.

Stih: Preasfântă Născătoare de Dumnezeu, miluieşte-ne pe noi!

Adevărată Născătoare de Dumnezeu te măresc pe tine toate neamurile, ceea ce ai născut fără sămânţă; că, intrând în pântecele tău cel sfinţit, a luat ființa noastră și S-a născut din tine Dumnezeu și Om. Acesta este Dumnezeul nostru.

Canonul Adormirii Maicii Domnului
Stih: Preasfântă Născătoare de Dumnezeu, miluiește-ne pe noi!
Ceata călătoare prin cer a celor fără trup a înconjurat în Sion dumnezeiescul tău trup, iar mulţimea Apostolilor, fără de veste adunându-se de la margini, a stat îndată înaintea ta, Născătoare de Dumnezeu. Cu aceştia, Preacurată Fecioară, şi noi prăznuim cinstită pomenirea ta.

Stih: Preasfântă Născătoare de Dumnezeu, miluiește-ne pe noi!
Răsplătiri de biruinţă asupra firii ai luat, Curată, pe Dumnezeu născând. Însă, urmând Făcătorului şi Fiului tău, mai presus de fire te supui legilor firii. Pentru aceasta, murind, te-ai sculat, cu Fiul tău în veci vieţuind.

Stih: Preasfântă Născătoare de Dumnezeu, miluiește-ne pe noi!
Fecioare tinere, cu Mariam prorocița, cântare de îngropare acum cântați, că Fecioara şi singura Născătoare de Dumnezeu la odihna cerească se mută.
Stih: Preasfântă Născătoare de Dumnezeu, miluiește-ne pe noi!
După vrednicie, ca pe un cer însufleţit, te-au primit cereştile şi dumnezeieştile lăcaşuri, Preacurată. Şi ai stat luminos înfrumuseţată, ca o mireasă cu totul fără prihană, înaintea Împăratului şi Dumnezeu.
Canonul Sfântului Mucenic Lup
Stih: Sfinte Mucenice Lup, roagă-te lui Dumnezeu pentru noi!
Luminat fiind pururea de strălucirile cele neînserate şi stând înaintea luminii celei dumnezeieşti, luminează sufletul meu, al celui ce laud pomenirea ta cea strălucită şi purtătoare de lumină, ostaşule al lui Hristos, viteazule pătimitor!
Stih: Sfinte Mucenice Lup, roagă-te lui Dumnezeu pentru noi!
Intrând în vitejeştile lupte ale Mucenicilor, ai mărturisit pe Dumnezeu, Care S-a arătat pe pământ şi firea omenească a îndumnezeit-o, preaînţelepte, iar pe idoli i-ai pierdut cu puterea Duhului.
Slavă Tatălui și Fiului și Sfântului Duh!
Umplându-ţi-se inima de apele vieţii, ca un râu dumnezeiesc, ai uscat revărsările înşelăciunii; şi cu credinţa ai adăpat cugetele oamenilor, care odrăslesc roadă cerească.
Și acum și pururea și în vecii vecilor. Amin!
Ca o dimineaţă bine înfrumuseţată, din coapsele tale ai răsărit pe Iisus, Luminarea tuturor şi Dumnezeu, Care pierde noaptea mulţimii zeilor cu strălucirile cele neînserate şi luminează lumea, Stăpână neispitită de nuntă.
Cântarea 1 (Catavasia) – glasul 1
Cea împodobită cu dumnezeiasca mărire, sfinţita şi lăudata pomenirea ta, Fecioară, pe toţi credincioşii la bucurie i-a adunat; şi începând Mariam, cu timpane şi cu hore, cântă Unuia-Născut al tău, căci cu slavă S-a preaslăvit.
Cântarea a 3-a
Canonul Învierii glasului 3 din Octoih

Irmosul:

Cel ce ai adus toate din cele ce n-au fost, prin Cuvânt zidindu-le şi săvârşindu-le cu Duhul, Atotţiitorule Preaînalte, întăreşte-mă în dragostea Ta.

Stih: Slavă, Doamne, Sfintei Învierii Tale!

Prin Crucea Ta s-a ruşinat necuratul; că a făcut groapă, pe care săpând-o, a căzut în ea; iar fruntea celor smeriţi s-a înălţat, Hristoase, prin Învierea Ta.

Stih: Slavă, Doamne, Sfintei Învierii Tale!

Propovăduirea dreptei credinţe ca o apă a acoperit mările neamurilor, Iubitorule de oameni; că, înviind Tu din mormânt, ai descoperit lumina Treimii.

Stih: Preasfântă Născătoare de Dumnezeu, miluieşte-ne pe noi!

Lucruri slăvite s-au grăit despre tine, cetate însufleţită a Celui ce împărățeşte pururea; că, prin tine, Stăpână, Dumnezeu a viețuit împreună cu cei de pe pământ.

Canonul Adormirii Maicii Domnului

Stih: Preasfântă Născătoare de Dumnezeu, miluiește-ne pe noi!
Pe tine, femeie moartă, însă mai presus de fire şi Maică a lui Dumnezeu, văzându-te măriţii Apostoli, ceea ce eşti cu totul fără prihană, cu frică te-au atins cu mâinile pe tine, cea strălucită cu slavă, văzându-te ca pe o sălăşluire în care Dumnezeu a locuit.
Stih: Preasfântă Născătoare de Dumnezeu, miluiește-ne pe noi!
Apucat-a înainte judecata lui Dumnezeu aducând tăierea mâinilor batjocoritoare ale celui îndrăzneț, păzind în slava Dumnezeirii cinstea chivotului însufleţit, în care Cuvântul trup S-a făcut.

Stih: Preasfântă Născătoare de Dumnezeu, miluiește-ne pe noi!
Din coapse muritoare ieşind, Curată, ai primit sfârşit potrivit firii, dar, ca una care L-ai născut pe Cel ce este cu adevărat Viaţa, te-ai mutat la Viaţa cea dumnezeiască şi ipostatică.
Stih: Preasfântă Născătoare de Dumnezeu, miluiește-ne pe noi!
Adunarea cuvântătorilor de Dumnezeu de la margini, iar mulţimea Îngerilor de sus s-au sârguit a veni în Sion, din porunca Celui Atotputernic, după vrednică datorie slujind, Stăpână, îngropării tale.
Canonul Sfântului Mucenic Lup
Stih: Sfinte Mucenice Lup, roagă-te lui Dumnezeu pentru noi!

Întărit fiind cu nebiruita putere a Duhului Sfânt, bărbăteşte te-ai pregătit pentru lupte, Mucenice, şi întărâtarea înşelăciunii ai stricat, preafericite Lup.
Stih: Sfinte Mucenice Lup, roagă-te lui Dumnezeu pentru noi!
Prigonitorul cel cumplit, cunoscându-te mărturisitor al Pătimirilor lui Hristos, nădăjduia cu momeli să amăgească sufletul tău, dar s-a înşelat vicleanul.
Slavă Tatălui și Fiului și Sfântului Duh!

Mişcat fiind, ca o vioară, de Duhul cel atotlucrător, cu bucurie ai glăsuit înaintea tiranilor dulcele vers al cunoştinţei de Dumnezeu, îndulcindu-i pe cei ce alergau către credinţă.
Și acum și pururea și în vecii vecilor. Amin!

Dumnezeu, sălăşluindu-Se în pântecele tău precum ştie, nu a clintit cheile Fecioriei tale, Curată, şi pe piatra cea neclintită a credinţei pe toţi i-a întărit.
Cântarea a 3-a (Catavasia) – glasul 1
Cel ce eşti făcător şi cuprinzător a toate, Înţelepciunea şi Puterea lui Dumnezeu, Hristoase, neclintită și nemişcată întăreşte Biserica, Cel ce Însuţi eşti Sfânt și întru Sfinţi Te odihneşti. (... lung) 
Ectenia mică
PREOTUL: Iară și iară, cu pace, Domnului să ne rugăm!

STRANA: Doamne, miluiește!

PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!

PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că Tu ești Dumnezeul nostru și Ție slavă înălțăm, Tatălui şi Fiului şiSfântului Duh, acum şi pururea şi în vecii vecilor!
STRANA: Amin!

Condacul Sfântului Mucenic Lup - glasul 2
Nevoinţă în chinuri, nevoinţă pentru credinţă cu bărbăţie ai suferit pentru Hristos, Nădejdea celor năpăstuiţi, şi pentru El te-ai adus jertfă bineprimită, slăvite Mucenice Lup, veselindu-te acum cu Îngerii şi rugându-te cu ei neîncetat lui Hristos Dumnezeu să mântuiască sufletele noastre.
Icos (se citeşte)
Cetatea Novelor te are pe tine, Sfinte Mucenice Lup, învăţător în dreapta credinţă, bun rugător către Domnul şi ocrotitor din ceruri; că, prin jertfirea de sine şi mărturisirea adevărului, ai învăţat pe toţi să creadă în Sfânta Treime, adevăratul Dumnezeu, Făcătorul cerului şi al pământului; şi, prin pătimire, ţi-ai adeverit credinţa, iar acum te rogi neîncetat lui Hristos Dumnezeu să mântuiască sufletele noastre.
Sedealna Sfântului Mucenic Lup - glasul 4
Podobie: Cel ce Te-ai înălţat...
Curăţindu-ţi vederea sufletului tău, ai primit raza Treimii, şi sufletele cele din întuneric le-ai luminat, preaînţelepte, cu lumina dumnezeieştilor tale cuvinte, Lup, Mucenice al Domnului. Pentru aceasta, te-ai mutat în Lumina cea neînserată, neîncetat rugându-te pentru noi, cei ce te cinstim şi cu credinţă te lăudăm.
Slavă Tatălui şi Fiului şi Sfântului Duh!
Şi acum şi pururea şi în vecii vecilor. Amin!
Ipacoi al praznicului Adormirii Maicii Domnului – glasul 5

Fericimu-te pe tine toate neamurile, Născătoare de Dumnezeu, Fecioară! Că întru tine, Cel neîncăput, Hristos Dumnezeul nostru, a binevoit a încăpea. Fericiţi suntem şi noi, ocrotitoare pe tine avându-te, că ziua şi noaptea te rogi pentru noi, iar cârmuirea poporului tău, prin rugăciunile tale, se întărește. Pentru aceasta, lăudându-te, strigăm ţie: Bucură-te, ceea ce eşti plină de har, Domnul este cu tine!
Cântarea a 4-a
Canonul Învierii glasului 3 din Octoih
Irmosul:

Făcându-vă întărire celor de demult, cu învăţăturile voastre cele date de Dumnezeu, aţi surpat întărâtările vrăjmaşilor cele de multe feluri şi le-aţi dat pustiirii, Apostoli ai Mântuitorului, văzătorilor de Dumnezeu!

Stih: Slavă, Doamne, Sfintei Învierii Tale!
Cu mărime propovăduind Măririle lui Hristos, marilor propovăduitori şi luminând îndestul pe oamenii ce se îndepărtaseră cu totul, i-aţi făcut arătaţi cu mărimea harului, Dumnezeiştilor Apostoli.

Stih: Slavă, Doamne, Sfintei Învierii Tale!

În trup muritor, cu moartea Te-ai amestecat, Cel ce eşti Viața, pentru necazul sărmanilor şi suspinul săracilor Tăi; şi nimicind pe cel nimicitor, Slăvite, pe toţi împreună i-ai înviat, Cel ce singur eşti Iubitor de oameni.

Stih: Preasfântă Născătoare de Dumnezeu, miluieşte-ne pe noi!

Primind rugăciunile pline de milostivire ale Maicii Tale celei slăvite, Hristoase, adu-Ți aminte de turma pe care ai agonisit-o cu Pătimirea Ta, şi, cercetând-o când este năcăjită, izbăveşte-o cu puterea Ta, Doamne.

Canonul Adormirii Maicii Domnului

Stih: Preasfântă Născătoare de Dumnezeu, miluiește-ne pe noi!
Vedeţi, popoare, şi vă miraţi, că muntele cel sfânt şi preavădit al lui Dumnezeu, mai presus decât munții cereşti se ridică; cerul cel pământesc pe tărâmul cel ceresc şi nestricăcios se sălăşluiește.

Stih: Preasfântă Născătoare de Dumnezeu, miluiește-ne pe noi!
La viaţa cea pururea veşnică şi mai bună, moartea ta a fost trecere, Curată, din viaţa cea vremelnică, la cea cu adevărat dumnezeiască şi netrecătoare mutându-te, Preacurată, ca să-L vezi întru veselie pe Fiul şi Domnul tău.
Stih: Preasfântă Născătoare de Dumnezeu, miluiește-ne pe noi!

Ridicatu-s-au porţile cereşti, iar Îngerii au lăudat şi Hristos a primit odorul fecioriei Maicii Sale. Heruvimii te-au ridicat cu veselie şi Serafimii te slăvesc, bucurându-se.

Stih: Preasfântă Născătoare de Dumnezeu, miluiește-ne pe noi!
Minune era a vedea cerul cel însufleţit al Împăratului tuturor, trecând din deşertăciunile pământului. Cât sunt de minunate lucrările tale! Slavă puterii Tale, Doamne!
Stih: Preasfântă Născătoare de Dumnezeu, miluiește-ne pe noi!
Întru mutarea ta, Maica lui Dumnezeu, oştile îngereşti, cu preasfinţite aripi, îţi acopereau trupul cel preadesfătat şi de Dumnezeu primitor, cu frică şi cu bucurie.

Stih: Preasfântă Născătoare de Dumnezeu, miluiește-ne pe noi!
De vreme ce Rodul cel necuprins al acesteia, Cel prin Care cerul s-a făcut, a luat îngropare de bunăvoie ca un muritor, cum să nu sufere îngropare ceea ce L-a născut neştiind de nuntă?
Canonul Sfântului Mucenic Lup
Stih: Sfinte Mucenice Lup, roagă-te lui Dumnezeu pentru noi!

Trecând hotarele cele pământeşti ale neputinţei omeneşti, fericite, şi bătut fiind cu toiege, rănile le-ai suferit, purtând toiagul puterii cel mântuitor, Crucea Dumnezeului nostru, pururea slăvite Lup.
Stih: Sfinte Mucenice Lup, roagă-te lui Dumnezeu pentru noi!
Nădăjduind către Domnul, purtătorule de chinuri Lup, prin dumnezeiască sprijinire, ai rămas neclintit ca un munte; pentru aceasta, zdruncinăturile mădularelor tale le-ai răbdat, înălţându-te către cer cu dragostea cea dumnezeiască.
Slavă Tatălui și Fiului și Sfântului Duh!

Fiind plin de credinţă, de înţelepciune şi de har, în mijlocul legiuitorilor ai mărturisit pe Cuvântul lui Dumnezeu; şi de săgeţile ce ţi se trimiteau nu te-ai îngrijorat, că erau oprite a se apropia de tine, prin puterea lui Hristos.
Și acum și pururea și în vecii vecilor. Amin!

Adâncul înţelepciunii, Iisus, aflându-te pe tine singură curată, Născătoare de Dumnezeu Fecioară, S-a pogorât peste tine ca o ploaie, iar pâraiele cele cumplite ale păgânităţii, cu dumnezeiescul har le-a înecat.
Cântarea a 4-a (Catavasia) – glasul 1
Graiurile Prorocilor şi preînchipuirile au prorocit întruparea Ta cea din Fecioară, Hristoase. Lumina strălucirii Tale întru lumina neamurilor va ieşi, şi va striga Ție adâncul cu veselie: Slavă puterii Tale, Iubitorule de oameni!
Cântarea a 5-a
Canonul Învierii glasului 3 din Octoih

Irmos:

Spre Tine mă îndrept din zori, Cel ce eşti Ziditor a toate şi Pacea care covârşeşte toată mintea, pentru că lumină sunt poruncile Tale, întru care povăţuieşte-mă.

Stih: Slavă, Doamne, Sfintei Învierii Tale!

Judecătorului celui nedrept fiind dat prin ura iudeilor, Văzătorule a toate, şi judecând tot pământul cu dreptate, l-ai izbăvit pe Adam de osânda cea de demult.


Stih: Slavă, Doamne, Sfintei Învierii Tale!

Pacea Ta dăruiește-o Bisericilor Tale, Hristoase, cu nebiruita putere a Crucii Tale, Cel ce ai înviat din morţi, și mântuieşte sufletele noastre.

Stih: Preasfântă Născătoare de Dumnezeu, miluieşte-ne pe noi!

Cort sfânt şi mai cuprinzător decât cerurile, ca una ce L-ai primit pe Cuvântul lui Dumnezeu cel neîncăput de toată zidirea, tu singură te-ai arătat Pururea-Fecioară.


Canonul Adormirii Maicii Domnului

Stih: Preasfântă Născătoare de Dumnezeu, miluiește-ne pe noi!
Ca pe nor adunarea Apostolilor, Fecioară, fiind purtată, s-a adunat în Sion de la margini, ca să slujească ţie, norului celui uşor, din care Dumnezeu cel Preaînalt, celor din întuneric şi din umbră, le-a răsărit Soare al dreptăţii.

Stih: Preasfântă Născătoare de Dumnezeu, miluiește-ne pe noi!
Limbile cele de Dumnezeu mişcate, ale trâmbiţelor dumnezeieştilor bărbaţi, cu glas bine răsunător, Născătoarei de Dumnezeu glăsuiau întru Duhul cântare de îngropare: Bucură-te, izvor nestricat al Întrupării lui Dumnezeu celei de viață începătoare şi mântuitoare pentru toţi!
Stih: Preasfântă Născătoare de Dumnezeu, miluiește-ne pe noi!
Să glăsuiască trâmbiţele cuvântătorilor de Dumnezeu, astăzi, iar limbile omeneşti cele mult-grăitoare să laude acum! Să dea glas văzduhul, cu lumină nemăsurată strălucind, iar Îngerii să cânte Adormirea Fecioarei!
Stih: Preasfântă Născătoare de Dumnezeu, miluiește-ne pe noi!
Se cuvenea, Fecioară, ca vasul alegerii, lerotei cel cu totul sfinţit lui Dumnezeu, să-ţi aducă laude, fiind întreg întru uimire, cu totul minunându-se şi întru toate luminat de Duhul Sfânt, cu adevărat, prealăudată Născătoare de Dumnezeu.
Canonul Sfântului Mucenic Lup
Stih: Sfinte Mucenice Lup, roagă-te lui Dumnezeu pentru noi!

Înfricoşatu-te-au vrăjmaşii a te tăia în bucăţi; dar mai mult pe ei înşişi tăindu-se, prin orânduielile cele dumnezeieşti, te vedeau păzit nevătămat şi nerănit.
Stih: Sfinte Mucenice Lup, roagă-te lui Dumnezeu pentru noi!
Înălţatu-ţi-ai, mărite, ochiul sufletului spre Piatra cea nesfărâmată, întărit fiind de dumnezeiasca putere şi nicidecum clătinându-te de valurile chinurilor celor amare, Mucenice.
Slavă Tatălui și Fiului și Sfântului Duh!

Cu stropirile sângelui tău, jăraticul cel idolesc l-ai stins, pătimitorule, iar, prin focul chinurilor tale, toată înşelăciunea ai ars-o, cu Duhul Sfânt aprinzându-te.
Și acum și pururea și în vecii vecilor. Amin!

Pe Preacurata, cu minte curată să o cinstim, pe frumuseţea lui Iacov şi, cu faptele cele dumnezeieşti înfrumuseţându-ne, cu preamărire să o lăudăm, ca pe Maica Dumnezeului nostru!
Cântarea a 5-a (Catavasia) – glasul 1
Dumnezeiasca şi negrăita frumusețe a bunătăţilor Tale, Hristoase, voi spune; că din veşnica mărire strălucire împreună-vecuitoare şi ipostatică luând, din pântece fecioresc întrupându-Te, celor din întuneric şi din umbră le-ai răsărit ca un soare.
Cântarea a 6-a
Canonul Învierii glasului 3 din Octoih

Irmosul:

Adâncul cel mai de jos al păcatelor m-a împresurat și slăbește duhul meu; dar, întinzând, Stăpâne, braţul Tău cel înalt, mântuieşte-mă ca pe Petru, Îndreptătorule.

Stih: Slavă, Doamne, Sfintei Învierii Tale!

Adâncul milei şi al îndurărilor m-a înconjurat prin milostivă pogorârea Ta; că, întrupându-Te şi făcându-Te în chip de rob, Stăpâne, m-ai îndumnezeit şi cu Tine împreună m-ai preamărit.

Stih: Slavă, Doamne, Sfintei Învierii Tale!

Omorâre a răbdat omorâtorul, văzând înviat pe Cel omorât; acestea sunt semnele Învierii Tale, Hristoase, și răsplătirile preacinstitei Tale pătimiri.

Stih: Preasfântă Născătoare de Dumnezeu, miluieşte-ne pe noi.

Preacurată, ceea ce singură, mai presus de minte, ai mijlocit între Făcătorul și oameni, roagă-L pe Fiul tău să fie milostiv și apărător robilor tăi celor ce au greşit.


Canonul Adormirii Maicii Domnului

Stih: Preasfântă Născătoare de Dumnezeu, miluiește-ne pe noi!
Datu-ţi-a cele mai presus de fire Împăratul, Dumnezeul tuturor; că, precum în naştere fecioară te-a păzit, aşa şi în groapă trupul ţi-a ferit fără stricăciune; şi împreună te-a preamărit în dumnezeiasca mutare, cinste ţie, Maicii, ca un fiu dăruindu-ţi.

Stih: Preasfântă Născătoare de Dumnezeu, miluiește-ne pe noi!
Cu adevărat pe tine, făclie luminoasă a Focului celui fără materie, cădelniţă de aur a Cărbunelui celui dumnezeiesc, năstrapă şi toiag şi tablă de piatră de Dumnezeu scrisă, chivot sfânt şi masă a Pâinii vieţii, în Sfânta Sfintelor te-a sălăşluit, Fecioară, Cel născut al tău.

Stih: Preasfântă Născătoare de Dumnezeu, miluiește-ne pe noi!
Din tine a răsărit Viaţa, cheile fecioriei nestricând; deci, cum a fost preacuratul şi de viață începătorul tău trup părtăş morţii?
Stih: Preasfântă Născătoare de Dumnezeu, miluiește-ne pe noi!
Lăcaş fiind Vieţii, ai dobândit viaţa cea pururea fiitoare; că, prin moarte, ai trecut la viață, ceea ce ai născut Viaţa cea ipostatică.
Canonul Sfântului Mucenic Lup
Stih: Sfinte Mucenice Lup, roagă-te lui Dumnezeu pentru noi!

Suferit-ai chinurile trupului cu tărie, chinuind cugetările cele lipsite de credinţă ale nelegiuiţilor, iar, cu amarele bătăi, alungi mulţimea demonilor, vrednicule de minune.
Stih: Sfinte Mucenice Lup, roagă-te lui Dumnezeu pentru noi!
Scuturat-ai şi ai zdrobit ca praful pe zeii celor fără de Dumnezeu; iar pe tine te-ai ridicat stâlp însufleţit al dreptei credinţe şi chip al răbdării, de Dumnezeu insuflate.
Slavă Tatălui și Fiului și Sfântului Duh!

Desfătându-se în chinuri, se veselea măritul purtător de chinuri, văzând cu duhul mai înainte cununile şi veşnica slavă, care va fi Mucenicilor.
Și acum și pururea și în vecii vecilor. Amin!

Născut-ai, Preacurată, pe Cel pe Care mai înainte de veci fără de începere L-a născut Tatăl şi la sân L-ai alăptat pe Hrănitorul. Mai presus de minte este minunea şi mai presus de cuvânt este taina.
Cântarea a 6-a (Catavasia) – glasul 1
Focul cel dinăuntru al chitului născut în luciul mării a fost închipuire a îngropării Tale celei de trei zile, al cărei Proroc Ioná s-a arătat; că fiind izbăvit, precum s-a şi spus mai înainte, nevătămat striga: Jertfi-voi Ție cu glas de laudă, Doamne! (... lung)
Ectenia mică
PREOTUL: Iară și iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTUL: Că Tu eşti Împăratul păcii şi Mântuitorul sufletelor noastre şi Ţie slavă înălţăm: Tatălui şi Fiului şi Sfântului Duh, acum şi pururea şi în vecii vecilor!
STRANA: Amin!
Condacul Praznicului Adormirii Maicii Domnului - glasul 2

Pe Născătoarea de Dumnezeu, ceea ce este în rugăciuni neadormită şi, întru ocrotire, nădejde neschimbată, mormântul şi moartea nu au ţinut-o; căci, ca pe Maica Vieţii, la viaţă a mutat-o Cel ce S-a sălăşluit în pântecele ei cel pururea fecioresc.

Icos (se citeşte)

Întăreşte-mi gândurile, Mântuitorul meu! Că îndrăznesc a lăuda pe Maica Ta cea preacurată, zidul de apărare al lumii. În turnul cuvintelor mă întăreşte şi în adâncurile cugetărilor dă-mi pricepere! Că Tu, strigările şi cererile celor ce cu credinţă cer, le împlineşti. Deci, dăruieşte-mi limbă bine-grăitoare şi cuget neînfruntat, că toată darea strălucirii de la Tine se trimite, Dătătorule de lumină, Cel ce Te-ai sălăşluit în pântecele ei cel pururea fecioresc!
Sinaxar
În această zi, pomenirea Sfântului Mucenic Lup, care a trăit pe vremea împăratului roman Aurelian (270-275) în Cetatea Novelor, situată în provincia romană Dacia Ripensis, astăzi Sviştov, în Bulgaria, şi care, după ce a fost chinuit în multe feluri, s-a săvârşit prin tăierea capului cu sabia, a Sfântului Sfinţitului Mucenic Irineu, episcop de Lugdunum, a Sfântului Ierarh Calinic, patriarhul Constantinopolului şi a Sfinţilor 38 de Mucenici din Tracia, care de sabie s-au săvârşit. Pentru ale căror sfinte rugăciuni, Doamne, miluieşte-ne şi ne mântuieşte pe noi, amin!
Cântarea a 7-a
Canonul Învierii glasului 3 din Octoih

Irmosul:

Precum de demult pe cei trei tineri binecredincioşi i-ai răcorit în văpaia haldeilor, cu focul cel luminător al Dumnezeirii, luminează-ne și pe noi, cei ce strigăm: Binecuvântat eşti, Dumnezeul părinţilor noştri!

Stih: Slavă, Doamne, Sfintei Învierii Tale!

Ruptu-s-a catapeteasma cea luminată a Templului la răstignirea Făcătorului, arătând adevărul cel ascuns în Scriptură credincioşilor care strigă: Binecuvântat eşti, Dumnezeul părinţilor noştri!

Stih: Slavă, Doamne, Sfintei Învierii Tale!

Împunsă fiind coasta Ta, Hristoase, picături, izvorâte din dumnezeiescul Tău sânge cel de viață făcător, din îngăduinţă picurând pe pământ, au înnoit pe cei zidiţi din pământ, care strigă: Binecuvântat ești, Dumnezeul părinţilor noştri!

Stih: Preasfântă Treime, miluieşte-ne pe noi!

Pe Duhul cel bun, împreună cu Tatăl şi cu Fiul Unul-Născut, să-L slăvim credincioşii, cinstind o Stăpânie în trei și o Dumnezeire, strigând: Binecuvântat ești, Dumnezeul părinţilor noştri!

Canonul Adormirii Maicii Domnului

Stih: Preasfântă Născătoare de Dumnezeu, miluiește-ne pe noi!
Tablele cele de Dumnezeu lucrate și scrise cu dumnezeiescul Duh, Moise cu mânie le-a sfărâmat; iar Stăpânul aceluia păzind nevătămată pe ceea ce L-a născut, în lăcașurile cereşti acum a aşezat-o. Cu aceasta săltând, strigăm lui Hristos: Preaslăvite Dumnezeul părinţilor şi al nostru, binecuvântat eşti!
Stih: Preasfântă Născătoare de Dumnezeu, miluiește-ne pe noi!
În ziua cea însemnată și vestită a mutării Curatei Fecioare, cu mâini iscusite să cântăm în chimvale și în alăuta inimii și cu buze curate să dăm glas gândului înalt în trâmbiță și să strigăm: Preaslăvite Dumnezeul părinţilor şi al nostru, binecuvântat eşti!

Stih: Preasfântă Născătoare de Dumnezeu, miluiește-ne pe noi!
Poporul cel de Dumnezeu cugetător se adună; că lăcaşul slavei lui Dumnezeu se mută din Sion în ceresc lăcaş, unde este glasul cel curat al celor ce prăznuiesc, glas de bucurie negrăită al celor ce strigă lui Hristos cu veselie: Preaslăvite Dumnezeul părinţilor şi al nostru, binecuvântat eşti!

Stih: Preasfântă Născătoare de Dumnezeu, miluiește-ne pe noi!
Tineri şi fecioare, cinstiți pomenirea Fecioarei şi Maicii lui Dumnezeu; bătrâni şi domni, împăraţi şi judecători, cântaţi: Domnul şi Dumnezeul părinţilor, binecuvântat eşti!
Stih: Preasfântă Născătoare de Dumnezeu, miluiește-ne pe noi!
Să trâmbiţeze cu trâmbiţă duhovnicească munţii cereşti; să se bucure acum înălţimile şi să salte dumnezeieştii Apostoli, că Împărăteasa se mută la Fiul ei, ca să împărățească cu El în veci.

Stih: Preasfântă Născătoare de Dumnezeu, miluiește-ne pe noi!
Preasfinţita mutare a Maicii Tale celei dumnezeieşti şi nestricate, cetele cele mai presus de lume ale puterilor celor de sus le-a adunat, ca să se veselească împreună cu cei de pe pământ, care cântă Ție: Dumnezeule, binecuvântat eşti.
Canonul Sfântului Mucenic Lup
Stih: Sfinte Mucenice Lup, roagă-te lui Dumnezeu pentru noi!

Fiind strălucit cu frumuseţile pătimirilor celor aducătoare de frumuseţe, cu bucurie stai acum înaintea Celui ce pentru noi a suferit Pătimire pe Cruce, strălucind cu dumnezeieştile revărsări ale luminii, mărite.
Stih: Sfinte Mucenice Lup, roagă-te lui Dumnezeu pentru noi!
Vărsându-se în chip vădit apă din cer cu preamărire, te-a luminat şi te-a împuternicit, îndemnând sufletul tău a grăi: Prealăudate Doamne, Dumnezeule al părinţilor, binecuvântat eşti!
Slavă Tatălui și Fiului și Sfântului Duh!

În mijlocul vrăjmaşilor ai stat ca un turn nesurpat, neclintindu-ţi-se mintea de măiestriile chinurilor celor de multe feluri şi cu mare vitejie ai surpat înşelăciunea, pururea pomenite pătimitorule.
Și acum și pururea și în vecii vecilor. Amin!

Cel Ce locuieşte în ceruri te-a ales pe tine, Preacurată, ceea ce singură eşti frumuseţea lui Iacov şi, locuind în pântecele tău, nicidecum n-a clintit cheile fecioriei tale, binecuvântată.
Cântarea a 7-a (Catavasia) – glasul 1
Mâniei celei fără de ruşine şi focului, împotrivindu-se dumnezeiasca dragoste, focul adică l-a răcorit, iar de mânie şi-a râs; prin vioara cea cuvântătoare şi de Dumnezeu însufleţită, care cu cele trei cântări ale sfinților, împotriva organelor de cântare ale păgânilor în mijlocul văpăii, a răsunat: Preaslăvite Dumnezeul părinţilor şi al nostru, binecuvântat eşti!
Cântarea a 8-a
Canonul Învierii glasului 3 din Octoih

Irmosul:

Cu focul cel greu de răbdat unindu-se tinerii cei ce au stat înainte pentru dreapta credinţă şi de văpaie nefiind vătămaţi, dumnezeiască laudă au cântat: Binecuvântaţi, toate lucrurile Domnului, pe Domnul şi-L preaînălţaţi întru toţi vecii!

Stih: Slavă, Doamne, Sfintei Învierii Tale!

Ruptu-s-a catapeteasma templului, când s-a înfipt Crucea Ta în locul Căpăţânii şi făptura împreună s-a cutremurat deodată, cântând: Binecuvântaţi, toate lucrurile Domnului, pe Domnul şi-L preaînălţaţi întru toţi vecii!


Stih: Slavă, Doamne, Sfintei Învierii Tale!

Înviat-ai, Hristoase, din mormânt, şi pe cel căzut cu amăgirea, pe lemn l-ai îndreptat cu dumnezeiasca putere, pe cel ce strigă şi grăieşte: Binecuvântaţi, toate lucrurile Domnului, pe Domnul şi-L preaînălţaţi întru toţi vecii!

Stih: Preasfântă Născătoare de Dumnezeu, miluieşte-ne pe noi!

Biserică a lui Dumnezeu te-ai arătat, lăcaş însufleţit și chivot, că pe Făcătorul cu oamenii L-ai împăcat, curată Născătoare de Dumnezeu, şi după vrednicie toți te lăudăm şi te preaînălţăm întru toți vecii.

Canonul Adormirii Maicii Domnului

Stih: Preasfântă Născătoare de Dumnezeu, miluiește-ne pe noi!
Cu glăsuiri, a urmat dumnezeiescului chivot al sfințeniei, toată mulţimea cuvântătorilor de Dumnezeu în Sion, strigând: Unde te duci acum, cort al Dumnezeului celui viu? Nu înceta privind spre cei ce cântă cu credinţă: Pe Făcătorul singur să-L lăudăm noi, cei mântuiţi, şi să-L preaînălţăm întru toți vecii!
Stih: Preasfântă Născătoare de Dumnezeu, miluiește-ne pe noi!
Mâinile cu care L-a îmbrăţişat pe Dumnezeu trupeşte, înălţându-le cea cu totul fără prihană, pe când se pregătea de ieşirea sufletului, a zis cu îndrăzneală, ca o mamă, către Cel pe Care L-a născut: Pe cei pe care mi i-ai dat, în veci păzeşte-i, că strigă Ţie: Pe Făcătorul singur să-L lăudăm noi, cei mântuiţi, şi să-L preaînălţăm întru toţi vecii!

Stih: Preasfântă Născătoare de Dumnezeu, miluiește-ne pe noi!
Pomenirea ta, Fecioară preacurată, o slăvesc Începătoriile, Stăpâniile şi Puterile, Îngerii, Arhanghelii, Scaunele, Domniile, Heruvimii şi înfricoşătorii Serafimi, iar noi, neamul omenesc, o lăudăm şi o preaînălţăm întru toţi vecii.
Stih: Preasfântă Născătoare de Dumnezeu, miluiește-ne pe noi!
Cel ce S-a sălăşluit în chip minunat în pântecele tău cel curat și din el S-a întrupat, Acesta, primind duhul tău cel preasfinţit, la Sine i-a făcut odihnă, ca un datornic Fiu. Pentru aceasta, pe tine, Fecioară, te lăudăm şi te preaînălţăm întru toţi vecii.

Stih: Preasfântă Născătoare de Dumnezeu, miluiește-ne pe noi!
O, minuni mai presus de minte, ale pururea Fecioarei şi Maicii lui Dumnezeu! Că, sălăşluindu-se în mormânt, l-a arătat Rai; împrejurul căruia stând astăzi, bucurându-ne, cântăm: Pe Domnul lăudaţi-L lucrurile, şi-L preaînălţaţi întru toţi vecii!
Canonul Sfântului Mucenic Lup
Stih: Sfinte Mucenice Lup, roagă-te lui Dumnezeu pentru noi!

După multe chinuri, lui Dumnezeu ţi-ai plecat grumazul, fericite, tăindu-ţi-se capul cu sabia şi, ca în uimire, prin credinţă ai tăiat capetele celor fără de lege.
Stih: Sfinte Mucenice Lup, roagă-te lui Dumnezeu pentru noi!
Te-ai dat pe tine însuţi spre junghiere de bună voie, ca un miel fără de răutate, închipuind pe Mielul lui Dumnezeu, Cel ce ridică păcatul lumii, Care nu se împotriveşte, nici nu strigă.
Binecuvântăm pe Tatăl şi pe Fiul şi pe Sfântul Duh, Domnul!

Sicriul tău s-a făcut doctorie izgonitoare de tot felul de boli şi casă de tămăduire necheltuită a sufletelor; că de la Dumnezeu te-ai îmbogăţit cu darul tămăduirilor, prealăudate Lup.
Și acum și pururea și în vecii vecilor. Amin!

Toată făptura binecuvintează pe Cel născut al tău, Fecioară, care, cu binecuvântări, ne-a încununat pe noi şi blestemul l-a ridicat, întru tot binecuvântată, singură preamărită, care ai umplut de daruri neamul nostru.
Cântarea a 8-a (Catavasia) – glasul 1
Stih: Să lăudăm, să binecuvântăm şi să ne închinăm Domnului cântându-I şi preaînălţăndu-L în toţi vecii!
Îngerul lui Dumnezeu cel preaputernic a arătat tinerilor văpaia, răcorind pe cuvioşi, iar pe cei necredincioşi arzând; şi pe Născătoarea de Dumnezeu a făcut-o izvor de viață începător, stricare a morţii şi viață izvorând celor ce cântă: Pe Făcătorul singur să-L lăudăm cei izbăviţi şi să-L preaînălţăm întru toţi vecii!
PREOTUL: Pe Născătoarea de Dumnezeu și Maica Luminii întru cântări cinstind-o, să o slăvim!
STRANA cântă pe glasul Catavasiilor:

Cântarea Maicii Domnului - glasul 1
Stih 1: Mărește, sufletul meu pe Domnul şi s-a bucurat duhul meu de Dumnezeu, Mântuitorul meu!
Se cântă după fiecare Stih: Ceea ce eşti mai cinstită decât Heruvimii şi mai slăvită fără de asemănare decât Serafimii, care, fără stricăciune pe Dumnezeu-Cuvântul ai născut, pe tine, cea cu adevărat Născătoare de Dumnezeu, te mărim!
Stih 2: Că a căutat spre smerenia roabei Sale, că, iată, de acum mă vor ferici toate neamurile!
Stih 3: Că mi-a făcut mie mărire Cel puternic, și sfânt este numele Lui şi mila Lui în neam și în neam, spre cei ce se tem de El.

Stih 4: Făcut-a tărie cu braţul Său Domnul, risipit-a pe cei mândri cu cugetul inimii lor.
Stih 5: Pogorât-a pe cei puternici de pe scaune şi a înălţat pe cei smeriţi, pe cei flămânzi i-a umplut de bunătăţi şi pe cei bogaţi i-a scos afară deşerţi.

Stih 6: A sprijinit pe Israel, sluga Sa, ca să pomenească mila, precum a grăit către părinţii noştri, lui Avraam şi seminţiei lui până în veac.
Ceea ce eşti mai cinstită decât Heruvimii şi mai slăvită fără de asemănare decât Serafimii, care, fără stricăciune pe Dumnezeu-Cuvântul ai născut, pe tine, cea cu adevărat Născătoare de Dumnezeu, te mărim!
Cântarea a 9-a
Canonul Învierii glasului 3 din Octoih

Irmosul:

Minune nouă şi potrivită lui Dumnezeu! Prin ușa cea încuiată a Fecioarei, în chip vădit a trecut Domnul; că Dumnezeu S-a arătat, gol la intrare și purtător de trup la ieșire, iar uşa a rămas încuiată. Pe aceasta, în chip negrăit o mărim, ca pe Maica lui Dumnezeu.

Stih: Slavă, Doamne, Sfintei Învierii Tale!

Înfricoşător este a Te vedea pe Tine, Făcătorul şi Dumnezeu, ridicat pe lemn, pătimind cu trupul pentru robi, în mormânt fără suflare zăcând şi pe cei morţi în iad dezlegându-i. Pentru aceasta, pe Tine, Hristoase, Cuvântule al lui Dumnezeu, ca pe Cel atotputernic Te slăvim.

Stih: Slavă, Doamne, Sfintei Învierii Tale!

Din stricăciunea morţii ai mântuit pe strămoşi, Hristoase, fiind pus mort în mormânt, şi viață ai înflorit, pe cei morţi înviind, îndrumând firea omenească la lumină și îmbrăcând-o în dumnezeiască nestricăciune. Pentru aceasta, pe Tine, Izvorul luminii celei de-a pururea vii, Te slăvim.

Stih: Preasfântă Născătoare de Dumnezeu, miluieşte-ne pe noi!

Arătatu-te-ai lăcaș și scaun al lui Dumnezeu, în care a locuit Cel ce este întru cei de sus, născându-Se fără ispită bărbătească, nedeschizând deloc uşile trupului tău, Preacurată. Pentru aceasta, prin rugăciunile tale cele neîncetate, Preasfântă, stinge sămânța războaielor și împacă lumea, dăruindu-i pacea Fiului tău și Mântuitorului nostru.

Canonul Adormirii Maicii Domnului

Stih: Neamurile toate te fericesc pe tine, singura de Dumnezeu Născătoare!

Spăimântatu-s-au puterile îngereşti, văzând în Sion pe Stăpânul lor, luând în mâini suflet de femeie, căci, către ceea ce L-a născut fără prihană, El ca un fiu a strigat: Vino, Curată și, cu Fiul şi Dumnezeul tău, împreună te preaslăveşte!


Stih: Neamurile toate te fericesc pe tine, singura de Dumnezeu Născătoare!

Aşezat-a ceata Apostolilor trupul tău cel de Dumnezeu primitor, cu frică văzându-l şi cu glas mare grăind: În cereştile cămări, la Fiul tău mergând, să mântuieşti pururea, Fecioară, moştenirea ta!


Stih: Îngerii, văzând Adormirea Fecioarei s-au spăimântat cum Fecioara de pe pământ se înalţă la cele de sus.

Veniţi să ne bucurăm în Sion, muntele cel dumnezeiesc şi roditor al Dumnezeului celui viu, întru care vedem pe Născătoarea de Dumnezeu, că pe aceasta, la cortul cel mai bun şi mai dumnezeiesc, în Sfânta Sfintelor, ca pe Maica Sa, Hristos a mutat-o!


Stih: Îngerii, văzând Adormirea Fecioarei s-au spăimântat cum Fecioara de pe pământ se înalţă la cele de sus.

Veniţi, credincioşilor, să ne apropiem de mormântul Maicii lui Dumnezeu, să-l cuprindem cu inima, cu buzele, cu ochii şi cu fruntea, cu gând curat atingându-ne de el, şi să luăm daruri nesfârşite de tămăduiri, care izvorăsc din izvorul cel pururea curgător!


Stih: Îngerii, văzând Adormirea Fecioarei s-au spăimântat cum Fecioara de pe pământ se înalţă la cele de sus.

Primeşte de la noi cântarea de îngropare, Maica Dumnezeului celui viu, şi, cu harul tău cel dumnezeiesc și purtător de lumină, umbrește-ne, dăruind biruinţă dreptcredincioşilor, pace iubitorului de Dumnezeu popor, iar celor ce-ţi cântă, iertare şi mântuire sufletelor!
Canonul Sfântului Mucenic Lup
Stih: Sfinte Mucenice Lup, roagă-te lui Dumnezeu pentru noi!

Propovăduind pe Soarele Hristos, te-ai arătat ca o stea mult-luminoasă celor ce dormeau în întunericul pierzării şi, de la Domnul strălucind prin credinţă, te-a arătat părtaş zilei celei neînserate, Mucenice vrednicule de minune.
Stih: Sfinte Mucenice Lup, roagă-te lui Dumnezeu pentru noi!
Astăzi, pomenirea ta, pe care peste an o prăznuim, ne-a strălucit mai luminat decât soarele, luminând tot pământul, alungând norii sufletelor şi ridicând întunericul patimilor.
Slavă Tatălui și Fiului și Sfântului Duh!

Sionul cel de sus, cetatea celor aleşi, cu bucurie poartă duhul tău, şi Biserica celor întâi-născuţi se luminează; iar noi, credincioşii, te cinstim pe tine, preafericite, cerând ca să ne mântuim prin rugăciunile tale, cugetătorule de Dumnezeu, Lup.
Și acum și pururea și în vecii vecilor. Amin!

Cu strălucirile Luminii celei din tine, luminează sufletul meu, dumnezeiască Mireasă! Ridică-mă pe mine, cel ce zac în groapa pierzării, surpând pe vrăjmaşii care pururea mâhnesc inima mea şi mă împing spre patimi, preacurată Fecioară!
Stih: Neamurile toate te fericesc pe tine, singura de Dumnezeu Născătoare.
Cântarea a 9-a (Catavasia) – glasul 1


Se biruiesc hotarele firii întru tine, Curată Fecioară, că naşterea te păzeşte fecioară şi moartea arvunește viață. Ceea ce după naştere eşti fecioară, iar după moarte vie, mântuieşte pururea, Născătoare de Dumnezeu, moştenirea ta. (...lung)
Ectenia mică
PREOTUL: Iară și iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTUL: Că pe Tine Te laudă toate Puterile cereşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!
STRANA: Amin! Apoi, de obicei pe glasul al 2-lea:
Sfânt este Domnul Dumnezeul nostru! (de trei ori)
Înălţaţi pe Domnul Dumnezeul nostru şi vă închinaţi aşternutului picioarelor Lui (o închinăciune), că sfânt este!
Luminândele
Luminânda Întâi, a Învierii, din Octoih - glasul 2
Cu Ucenicii să ne suim în Muntele Galileii, prin credință să vedem pe Hristos grăind, că a luat putere, a celor de sus și a celor de jos; să aflăm cum învață a boteza toate neamurile, în numele Tatălui și al Fiului și al Sfântului Duh, și că va fi împreună cu ai Săi, precum a făgăduit, până la sfârșitul veacului.
Slavă Tatălui şi Fiului şi Sfântului Duh!
Luminânda Sfântului Mucenic Lup, din Minei – glasul 2
Podobie: Cu ucenicii să ne suim...
Preacinstita pomenire a Mucenicului Lup o săvârşim cu bucurie, că mărturisitorul lui Hristos a stat cu îndrăzneală în faţa prigonitorilor păgâni şi, primind încredinţare cerească, s-a dat pe sine de voie cu trupul spre chinuire, iar sufletul şi l-a încredinţat lui Dumnezeu, ca să se bucure împreună cu Mucenicii, rugându-se pentru sufletele noastre.
Şi acum şi pururea şi în vecii vecilor. Amin!
Luminânda Adormirii Maicii Domnului, din Minei – glasul 3
Însăşi podobia:

Apostoli, de la margini adunându-vă aici, în satul Ghetsimani, îngropaţi trupul meu! Şi Tu, Fiule şi Dumnezeul meu, primeşte duhul meu!
Laudele
Stihirile Laudelor Învierii glasului 3, din Octoih

Toată suflarea să laude pe Domnul! Lăudaţi pe Domnul din ceruri, lăudaţi-L pe El întru cele înalte! Ţie se cuvine cântare, Dumnezeule. (Psalmul 148, 1)

Lăudaţi-L pe El toţi îngerii Lui, lăudaţi-L pe El toate puterile Lui! Ţie se cuvine cântare, Dumnezeule. (Psalmul 148, 2)
Stih: Ca să facă între dânşii judecată scrisă; slava aceasta este a tuturor cuvioșilor săi. (Psalmul 149, 9)
Veniţi, toate neamurile, cunoaşteţi puterea tainei celei înfricoşătoare: că Hristos, Mântuitorul nostru, Cuvântul cel dintru început, S-a răstignit pentru noi şi de voie S-a îngropat şi a înviat din morţi, ca să mântuiască toate; Acestuia să ne închinăm!
Stih: Lăudaţi pe Dumnezeu întru Sfinţii Lui, lăudaţi-L pe El întru tăria puterii Lui! (Psalmul 150, 1)
Spus-au toate minunile străjerii Tăi, Doamne; dar soborul deşertăciunii, umplând de daruri dreapta lor, socoteau că vor ascunde Învierea Ta, pe care lumea o slăveşte; miluieşte-ne pe noi!

Lăudaţi-L pe El întru puterile Lui, lăudaţi-L pe El după mulţimea slavei Lui! (Psalmul 150, 2)
De bucurie toate s-au umplut, luând dovedirea Învierii; că Maria Magdalena la groapă a venit şi a aflat înger pe piatră şezând, cu veşmintele strălucind şi zicând: Ce căutaţi pe Cel viu printre cei morţi? Nu este aici, ci S-a sculat, precum a zis, mergând mai înainte în Galileea.
Stih: Lăudaţi-L pe El în glas de trâmbiţă, lăudaţi-L pe El în psaltire şi în alăută! (Psalmul 150, 3)
Întru lumina Ta, Stăpâne, vom vedea lumină, Iubitorule de oameni; că ai înviat din morţi, dăruind mântuire neamului omenesc, ca să Te slăvească toată făptura pe Tine, Cel singur fără de păcat; miluieşte-ne pe noi!
Stihirile de laudă ale praznicului Adormirii Maicii Domnului – glasul 4
Podobie: Ca pe un viteaz...
Stih: Lăudaţi-L pe El în timpane şi în horă, lăudaţi-L pe El în strune şi în organe! (Psalmul 150, 4)
Întru mărită Adormirea ta, cerurile se bucură şi oştile îngereşti se veselesc, iar tot pământul se bucură, cântare de îngropare glăsuind ţie, Maicii Stăpânului tuturor, ceea ce nu ştii de nuntă, Preasfântă Fecioară, care ai izbăvit neamul omenesc de osândirea strămoşilor.
Stih: Lăudaţi-L pe El în chimvale bine-răsunătoare, lăudaţi-L pe El în chimvale de strigare! Toată suflarea să laude pe Domnul! (Psalmul 150, 5-6)

De la margini s-au adunat cei mai aleşi dintre Apostoli, cu dumnezeiasca voie, să te îngroape şi, de pe pământ la înălţime ridicată văzându-te, strigau ţie cu bucurie glăsuirea lui Gavriil: Bucură-te, ceea ce ai purtat toată dumnezeirea! Bucură-te, ceea ce singură ai unit, prin naşterea ta, cele de pe pământ cu cele de sus! 
Stih: Scoală-Te, Doamne, întru odihna Ta, Tu și chivotul sfințirii Tale! (Psalmul 131, 8)
Ceea ce ai născut Viaţa, la viaţa cea fără de moarte ai trecut, prin cinstită Adormirea ta, înconjurându-te Îngerii, Începătoriile şi Puterile, Apostolii, Prorocii şi toată făptura, iar Fiul tău primind în preacuratele Sale palme sufletul tău cel fără prihană, Fecioară Maică, Mireasă dumnezeiască.
Stih: Juratu-S-a Domnul lui David adevărul și nu-l va lepăda. (Psalmul 131, 11)
Glasul 6: La Adormirea ta cea fără de moarte, Născătoare de Dumnezeu, Maica Vieţii, norii i-au răpit pe Apostoli prin văzduh, şi pe cei împrăştiaţi în lume, i-au adunat la un loc, înaintea preacuratului tău trup, pe care îngropându-l cu cinste şi cântând glăsuirea lui Gavriil, strigau: Bucură-te, cea plină de har, Fecioară Maică, ceea ce nu ştii de mire, Domnul este cu tine! Cu aceştia împreună, ca pe Fiul tău şi Dumnezeul nostru, roagă-L să mântuiască sufletele noastre! 
Slavă Tatălui şi Fiului şi  Sfântului Duh!
Stihira Evangheliei Întâi, a Învierii - glasul 1

În munte mergând Ucenicii pentru înălțarea cea de pe pământ, înaintea lor a stat Domnul; și închinându-se Lui și fiind învățați pretutindeni de puterea cea dată lor, în toată lumea au fost trimiși, să propovăduiască învierea cea din morți și Înălțarea la ceruri. Cu care a și făgăduit că va fi împreună în veci, adevăratul Hristos-Dumnezeu și Mântuitorul sufletelor noastre.

Şi acum şi pururea şi în vecii vecilor. Amin!
A Născătoarei de Dumnezeu - glasul 1

Preabinecuvântată eşti, Născătoare de Dumnezeu Fecioară, că, prin Cel ce S-a întrupat din tine, iadul s-a robit, Adam s-a chemat, blestemul s-a pierdut, Eva s-a izbăvit, moartea s-a omorât şi noi am înviat. Pentru aceasta, cântând, grăim: Binecuvântat eşti, Hristoase Dumnezeule, Cel ce ai binevoit aşa, slavă Ţie!
PREOTUL: Slavă Ţie, Celui ce ne-ai arătat nouă lumina!
STRANA cântă: Doxologia mare pe glasul 1
(pe care s-a cântat Stihira Evangheliei de la „Slavă...“)
Slavă întru cei de sus lui Dumnezeu şi pe pământ pace, între oameni bunăvoire!


Lăudămu-Te, bine Te cuvântăm, ne închinăm Ţie, îţi mulţumim Ţie, Te slăvim pe Tine, pentru slava Ta cea mare.


Doamne, Împărate ceresc, Dumnezeule, Părinte Atotţiitorule, Doamne Fiule Unule-Născut, Iisuse Hristoase şi Duhule Sfinte.


Doamne Dumnezeule, Mieluşelul lui Dumnezeu, Fiul Părintelui, Cel ce ştergi păcatul lumii, miluieşte-ne pe noi, Cel ce ştergi păcatele lumii!


Primeşte rugăciunile noastre, Cel ce şezi de-a dreapta Tatălui, şi ne miluieşte pe noi!


Că Tu eşti Unul Sfânt, Tu eşti Unul Domn, Iisus Hristos, întru slava lui Dumnezeu-Tatăl. Amin!


În toate zilele bine Te vom cuvânta şi vom lăuda numele Tău în veac şi în veacul veacului.


Învredniceşte-ne, Doamne, în ziua aceasta, fără de păcat să ne păzim noi!


Bine eşti cuvântat  Doamne, Dumnezeul părinţilor noştri, şi lăudat şi preaslăvit este numele Tău în veci! Amin!


Fie, Doamne, mila Ta spre noi, precum am nădăjduit întru Tine!


Bine eşti cuvântat Doamne, învaţă-ne pe noi îndreptările Tale! (de trei ori)

Doamne, scăpare Te-ai făcut nouă în neam şi în neam; eu am zis: Doamne, miluieşte-mă, vindecă sufletul meu, că am greşit Ţie!


Doamne, la Tine am scăpat, învaţă-mă să fac voia Ta, că Tu eşti Dumnezeul meu!


Că la Tine este izvorul vieţii, întru lumina Ta vom vedea lumină.


Tinde mila Ta celor ce Te cunosc pe Tine!


Sfinte Dumnezeule, Sfinte tare, Sfinte fără de moarte, miluieşte-ne pe noi! (de trei ori)
Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!

Sfinte fără de moarte, miluieşte-ne pe noi!


Sfinte Dumnezeule, Sfinte tare, Sfinte fără de moarte, miluieşte-ne pe noi!

Troparul Învierii – glasul 4
Astăzi mântuire a toată lumea s-a făcut; să cântăm Celui ce a înviat din mormânt şi Începătorului vieţii noastre; căci, călcând cu moartea pe moarte, biruinţă ne-a dăruit nouă şi mare milă.

SFÂNTA ȘI DUMNEZEIASCA LITURGHIE
a celui între Sfinţi Părintelui nostru Ioan Gură de Aur,
arhiepiscopul Constantinopolului

PREOTUL: Binecuvântată este Împărăţia Tatălui şi a Fiului şi a Sfântului Duh, acum şi pururea şi în vecii vecilor!


STRANA: Amin!

Ectenia mare
PREOTUL: Cu pace, Domnului să ne rugăm!

STRANA răspunde după fiecare cerere: Doamne, miluiește!

PREOTUL: Pentru pacea de sus şi pentru mântuirea sufletelor noastre, Domnului să ne rugăm!

Pentru pacea a toată lumea, pentru buna stare a sfintelor lui Dumnezeu Biserici şi pentru unirea tuturor, Domnului să ne rugăm!

Pentru sfântă biserica aceasta şi pentru cei ce cu credinţă, cu evlavie şi cu frică de Dumnezeu intră în ea, Domnului să ne rugăm!

Pentru Preasfinţitul Părintele nostru (Numele), episcopul (denumirea eparhiei), pentru cinstita preoţime şi cea întru Hristos diaconime, pentru tot clerul şi poporul, Domnului să ne rugăm!

Pentru binecredinciosul popor român de pretutindeni, pentru conducătorii ţării noastre, pentru mai marii orașelor și ai satelor și pentru iubitoarea de Hristos armată, Domnului să ne rugăm!

Pentru sfânt locaşul acesta, ţara aceasta şi pentru toate oraşele şi satele şi pentru cei ce cu credinţă locuiesc în ele, Domnului să ne rugăm!

Pentru buna întocmire a văzduhului, pentru îmbelşugarea roadelor pământului şi pentru vremuri paşnice, Domnului să ne rugăm!

Pentru cei ce călătoresc pe uscat, pe ape şi prin aer, pentru cei bolnavi, pentru cei ce se ostenesc, pentru cei robiţi şi pentru mântuirea lor, Domnului să ne rugăm!

(Aici se pot pune cereri pentru diferite trebuinţe, care sunt tipărite la sfârşitul Liturghierului)

Pentru ca să fim izbăviţi noi, de tot necazul, mânia, primejdia şi nevoia, Domnului să ne rugăm!

Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că Ţie se cuvine toată slava, cinstea şi închinăciunea, Tatălui şi Fiului şi Sfântului Duh, acum şi pururea şi în vecii vecilor.

STRANA: Amin!
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!

Antifonul întâi

Binecuvintează, suflete al meu, pe Domnul şi toate cele dinlăuntrul meu numele cel sfânt al Lui! Binecuvântat eşti, Doamne!

Ectenia mică

PREOTUL: Iară şi iară, cu pace, Domnului să ne rugăm!


STRANA: Doamne, miluieşte!


PREOTUL: Apără, mântuieşte, miluieşte şi ne păzeşte, pe noi, Dumnezeule, cu harul Tău!


STRANA: Doamne, miluieşte!


PREOTUL: Pe Preasfânta, curata, preabinecuvântata, mărita stăpâna noastră, de Dumnezeu Născătoarea şi pururea Fecioara Maria, cu toţi sfinţii să o pomenim!


STRANA: Preasfântă Născătoare de Dumnezeu, miluieşte-ne pe noi!


PREOTUL: Pe noi înşine şi unii pe alţii şi toată viaţa noastră lui Hristos Dumnezeu să o dăm!


STRANA: Ţie, Doamne!


PREOTUL: Că a Ta este stăpânirea şi a Ta este împărăţia, şi puterea, şi slava, a Tatălui şi a Fiului şi a Sfântului Duh, acum şi pururea şi în vecii vecilor!


STRANA: Amin!

Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Antifonul al doilea

Unule-Născut, Fiule şi Cuvântul Lui Dumnezeu, Cel ce eşti fără de moarte şi ai primit, pentru mântuirea noastră, a Te întrupa din Sfânta Născătoare de Dumnezeu şi pururea Fecioară Maria; Care neschimbat Te-ai întrupat şi, răstignindu-Te, Hristoase Dumnezeule, cu moartea pe moarte ai călcat; Unul fiind din Sfânta Treime, împreună-slăvit cu Tatăl şi cu Duhul Sfânt, mântuieşte-ne pe noi!

Ectenia mică

PREOTUL: Iară şi iară cu pace, Domnului să ne rugăm!


STRANA: Doamne, miluieşte!


PREOTUL: Apără, mântuieşte, miluieşte şi ne păzeşte, pe noi, Dumnezeule, cu harul Tău!


STRANA: Doamne, miluieşte!


PREOTUL: Pe Preasfânta, curata, preabinecuvântata, mărita stăpâna noastră, de Dumnezeu Născătoarea şi pururea Fecioara Maria, cu toţi sfinţii să o pomenim!


STRANA: Preasfântă Născătoare de Dumnezeu, miluieşte-ne pe noi!


PREOTUL: Pe noi înşine şi unii pe alţii şi toată viaţa noastră lui Hristos Dumnezeu să o dăm!


STRANA: Ţie, Doamne!


PREOTUL: Că bun şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!


STRANA: Amin!

Antifonul al treilea (Fericirile) 

Întru Împărăţia Ta, când vei veni, pomeneşte-ne pe noi, Doamne!


Fericiţi cei săraci cu duhul, că a acelora este Împărăţia cerurilor.


Fericiţi cei ce plâng, că aceia se vor mângâia.


Fericiţi cei blânzi, că aceia vor moşteni Pământul.


Fericiţi cei flămânzi şi însetaţi de dreptate, că aceia se vor sătura.


Fericiţi cei milostivi, că aceia se vor milui.


Fericiţi cei curaţi cu inima, că aceia vor vedea pe Dumnezeu.


Fericiţi făcătorii de pace, că aceia fiii lui Dumnezeu se vor chema.


Fericiţi cei prigoniţi pentru dreptate, că a acelora este Împărăţia cerurilor.


Fericiţi veţi fi, când vă vor ocărî pe voi şi vă vor prigoni, şi vor zice tot cuvântul rău împotriva voastră, minţind pentru Mine,


Bucuraţi-vă şi vă veseliţi, că plata voastră multă este în ceruri!
Și cântă pe glasul 3
Slavă Tatălui şi Fiului şi Sfântului Duh!
Pe Tatăl şi pe Fiul și pe Sfântul Duh să lăudăm credincioşii, pe un Dumnezeu, pe un Domn, ca dintr-un soare; că în trei străluciri este Treimea şi luminează pe toţi cei ce strigă: Pomenește-ne şi pe noi întru Împărăţia Ta!
Şi acum şi pururea şi în vecii vecilor. Amin!
Bucură-te, uşa lui Dumnezeu, prin care Făcătorul a trecut, întrupându-Se, şi pecetluită te-a păstrat! Bucură-te, nor ușor, care ai purtat pe Hristos, ploaia cea dumnezeiască! Bucură-te, scară şi scaun ceresc! Bucură-te, munte cinstit, roditor şi netăiat!
Vohodul mic (Ieșirea cu Sfânta Evanghelie)

PREOTUL: Înţelepciune! Drepţi!


STRANA: Veniţi să ne închinăm şi să cădem la Hristos! Mântuieşte-ne pe noi, Fiul lui Dumnezeu, Cel ce ai înviat din morţi, pe noi, cei ce-Ţi cântăm Ţie: Aliluia!
Apoi cântă: Troparele și Condacele
Troparul Învierii glasului 3

Să se veselească cele cereşti şi să se bucure cele pământeşti! Că a făcut biruinţă cu braţul Său Domnul, călcat-a cu moartea pe moarte; Cel întâi-născut din morți S-a făcut, din pântecele iadului ne-a mântuit pe noi şi a dat lumii mare milă.
Troparul Adormirii Maicii Domnului - glasul 1
Întru naştere fecioria ai păzit, întru Adormire lumea nu ai părăsit, de Dumnezeu Născătoare; mutatu-te-ai la viaţă, fiind Maica Vieţii şi, prin rugăciunile tale, izbăveşti din moarte sufletele noastre.
Troparul Sfântului Mucenic Lup - glasul 4
Mucenicul Tău, Doamne, Lup, întru nevoinţa sa, cununa nestricăciunii a dobândit de la Tine, Dumnezeul nostru; că având puterea Ta, pe chinuitori i-a învins; zdrobit-a şi ale demonilor neputincioase îndrăzniri. Pentru rugăciunile lui, mântuieşte sufletele noastre, Hristoase Dumnezeule!
Slavă Tatălui şi Fiului şi Sfântului Duh!
Condacul Sfântului Mucenic Lup - glasul 2
Nevoinţă în chinuri, nevoinţă pentru credinţă cu bărbăţie ai suferit pentru Hristos, Nădejdea celor năpăstuiţi, şi pentru El te-ai adus jertfă bineprimită, slăvite Mucenice Lup, veselindu-te acum cu Îngerii şi rugându-te cu ei neîncetat lui Hristos Dumnezeu să mântuiască sufletele noastre.
Și acum şi pururea şi în vecii vecilor. Amin!
Condacul Praznicului Adormirii Maicii Domnului – glasul 2

Pe Născătoarea de Dumnezeu, ceea ce este în rugăciuni neadormită, şi, întru ocrotire, nădejde neschimbată, mormântul şi moartea nu au ţinut-o; căci, ca pe Maica Vieţii, la viaţă a mutat-o Cel ce S-a sălăşluit în pântecele ei cel pururea fecioresc. (…mai lung)
Trisaghionul (Cântarea întreit-sfântă)

PREOTUL: Domnului să ne rugăm!

STRANA: Doamne, miluieşte!

PREOTUL: Că sfânt eşti Dumnezeul nostru şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin! Sfinte Dumnezeule, Sfinte tare, Sfinte fără de moarte, miluieşte-ne pe noi! (de trei ori)
Slavă Tatălui şi Fiului şi Sfântului Duh!
Și acum şi pururea şi în vecii vecilor. Amin!

Sfinte fără de moarte, miluieşte-ne pe noi!

Sfinte Dumnezeule, Sfinte tare, Sfinte fără de moarte, miluieşte-ne pe noi!
Citirea Apostolului

PREOTUL: Să luăm aminte! Pace tuturor!


CÂNTĂREȚUL: Şi duhului tău! După care, cu faţa la Altar citește Prochimenul Apostolului.

PREOTUL: Înţelepciune!


CÂNTĂREȚUL: Din Epistola Întâi către Corinteni, din Epistola către Filipeni şi din Epistola către Evrei a Sfântului Apostol Pavel, citire.


PREOTUL: Să luăm aminte!


CÂNTĂREȚUL, cu faţa la Altar, citeşte Apostolul:

1. al Duminicii a 12-a după Rusalii, I Corinteni 15, 1-11:
Fraților, vă aduc aminte Evanghelia pe care v-am binevestit-o, pe care ați și primit-o, întru care și stați, prin care și sunteți mântuiți; cu ce cuvânt v-am binevestit-o – dacă o țineți cu tărie, afară numai dacă n-ați crezut în zadar – căci v-am dat, întâi de toate, ceea ce și eu am primit, că Hristos a murit pentru păcatele noastre după Scripturi; și că a fost îngropat și că a înviat a treia zi, după Scripturi; și că S-a arătat lui Chefa, apoi celor doisprezece; în urmă S-a arătat deodată la peste cinci sute de frați, dintre care cei mai mulți trăiesc până astăzi, iar unii au și adormit; după aceea S-a arătat lui Iacov, apoi tuturor apostolilor; iar la urma tuturor, ca unui născut înainte de vreme, mi S-a arătat și mie. Căci eu sunt cel mai mic dintre apostoli, care nu sunt vrednic să mă numesc apostol, pentru că am prigonit Biserica lui Dumnezeu. Dar prin harul lui Dumnezeu sunt ceea ce sunt; și harul Lui, care este în mine, n-a fost în zadar, ci m-am ostenit mai mult decât ei toți. Dar nu eu, ci harul lui Dumnezeu care este cu mine. Deci ori eu, ori aceia, așa propovăduim, și voi așa ați crezut.
2. al Adormirii Maicii Domnului, Filipeni 2, 5-11:
Fraților, gândul acesta să fie în voi care era și în Hristos Iisus, Care, Dumnezeu fiind în chip, n-a socotit o știrbire a fi El întocmai cu Dumnezeu, ci S-a deșertat pe Sine, chip de rob luând, făcându-Se asemenea oamenilor, și la înfățișare aflându-Se ca un om, S-a smerit pe Sine, ascultător făcându-Se până la moarte, și încă moarte de cruce. Pentru aceea, și Dumnezeu L-a preaînălțat și I-a dăruit Lui nume, care este mai presus de orice nume, ca întru numele lui Iisus tot genunchiul să se plece, al celor cerești și al celor pământești, și al celor de dedesubt. Și să mărturisească toată limba că Domn este Iisus Hristos, întru slava lui Dumnezeu-Tatăl.
3. al Sfântului Mucenic Lup, Evrei 12, 1-10:

Fraţilor, având împrejurul nostru atâta nor de mărturii, să lepădăm orice povară şi păcatul ce grabnic ne împresoară şi să alergăm cu stăruinţă în lupta care ne stă înainte, cu ochii aţintiţi asupra lui Iisus, începătorul şi plinitorul credinţei, Care, pentru bucuria pusă înainte-I, a suferit crucea, n-a ţinut seama de ocara ei şi a şezut de-a dreapta tronului lui Dumnezeu. Luaţi bine aminte, dar, la Cel ce a răbdat de la păcătoşi, asupra Sa, o atât de mare împotrivire, ca să nu vă lăsaţi osteniţi, slăbind în sufletele voastre. În lupta voastră cu păcatul, nu v-aţi împotrivit încă până la sânge. Şi aţi uitat îndemnul care vă grăieşte ca unor fii: „Fiul meu, nu dispreţui certarea Domnului, nici nu te descuraja când eşti mustrat de El! Căci pe cine îl iubeşte Domnul îl ceartă, şi biciuieşte pe tot fiul pe care îl primeşte“. Răbdaţi spre înţelepţire! Dumnezeu Se poartă cu voi ca faţă de fii. Căci care este fiul pe care tatăl său nu-l pedepseşte? Iar dacă sunteţi fără de certare, de care toţi au parte, atunci sunteţi fii nelegitimi şi nu fii adevăraţi. Apoi dacă am avut pe părinţii noştri după trup, care să ne certe, şi ne sfiam de ei, oare nu ne vom supune cu atât mai vârtos Tatălui duhurilor, ca să avem viaţă? Pentru că ei, precum găseau cu cale, ne pedepseau pentru puţine zile, iar Acesta, spre folosul nostru, ca să ne împărtăşim de sfinţenia Lui.

PREOTUL: Pace ţie, cititorule!


CÂNTĂREȚUL: Şi duhului tău! Aliluia! Aliluia! Aliluia!

Citirea Sfintei Evanghelii

PREOTUL: Înţelepciune! Drepţi! Să ascultăm Sfânta Evanghelie! Pace tuturor!


STRANA: Şi duhului tău!

PREOTUL: Din Sfânta Evanghelie de la Matei, Luca şi Ioan, citire.


STRANA: Slavă Ţie, Doamne, slavă Ţie!

PREOTUL: Să luăm aminte! Apoi, dintre Sfintele Uşi citeşte Sfânta Evanghelie
1. a Duminicii a 12-a după Rusalii, Matei 19, 16-26 (Tânărul bogat):
În vremea aceea a venit un tânăr la Iisus, îngenunchind înaintea Lui și zicându-I: Bunule Învățător, ce bine să fac ca să am viața veșnică? Iar El a zis: De ce-Mi zici bun? Nimeni nu este bun, decât numai Unul Dumnezeu. Iar dacă vrei să intri în viață, păzește poruncile. El I-a zis: Care? Iar Iisus i-a răspuns: Să nu ucizi, să nu faci desfrânare, să nu furi, să nu mărturisești strâmb; cinstește pe tatăl tău și pe mama ta și să iubești pe aproapele tău ca pe tine însuți! Zis-a Lui tânărul: Toate acestea le-am păzit din copilăria mea. Ce-mi mai lipsește? Atunci Iisus i-a spus: Dacă voiești să fii desăvârșit, du-te, vinde averile tale, dă-le săracilor și vei avea comoară în Cer; după aceea, vino și urmează-Mi! Însă, auzind cuvântul acesta, tânărul a plecat întristat, căci avea multe avuții. Iar Iisus a zis ucenicilor Săi: Adevărat zic vouă că un bogat cu greu va intra în Împărăția Cerurilor. Și iarăși zic vouă că mai lesne este să treacă o cămilă prin urechile acului, decât să intre un bogat în Împărăția lui Dumnezeu. Auzind, ucenicii Lui s-au uimit foarte mult, zicând: Atunci, cine poate să se mântuiască? Dar Iisus, privind la ei, le-a zis: La oameni aceasta e cu neputință, la Dumnezeu însă toate sunt cu putință.
2. a Adormirii Maicii Domnului, Luca, 10, 38-42, 11, 27-28:
În vremea aceea a intrat Iisus într-un sat, iar o femeie, cu numele Marta, L-a primit în casa ei. Și ea avea o soră ce se numea Maria, care, așezându-se la picioarele Domnului, asculta cuvântul Lui. Iar Marta se silea cu multă slujire și, apropiindu-se, a zis: Doamne, oare nu socotești că sora mea m-a lăsat singură să slujesc? Spune-i, deci, să-mi ajute. Și răspunzând, Domnul i-a zis: Marto, Marto, te îngrijești și pentru multe te silești, dar un singur lucru trebuie, căci Maria partea cea bună și-a ales, care nu se va lua de la ea. Și, când zicea El acestea, o femeie din mulțime, ridicând glasul, I-a zis: Fericit este pântecele care Te-a purtat și fericit este pieptul la care ai supt! Iar El a zis: Așa este, dar fericiți sunt și cei ce ascultă cuvântul lui Dumnezeu și-l păzesc pe el.

3. a Sfântului Mucenic Lup, Ioan 15, 17-27; 16, 1-2:

Zis-a Domnul către ucenicii Săi: Aceasta vă poruncesc: Să vă iubiți unul pe altul! Dacă vă urăște pe voi lumea, să știți că M-a urât pe Mine mai înainte de voi. Dacă ați fi din lume, lumea ar iubi ce este al său; dar, pentru că nu sunteți din lume, ci Eu v-am ales pe voi din lume, de aceea lumea vă urăște. Aduceți-vă aminte de cuvântul pe care vi l-am spus: Nu este sluga mai mare decât stăpânul său. Dacă M-au prigonit pe Mine, și pe voi vă vor prigoni; dacă au păzit cuvântul Meu, și pe al vostru îl vor păzi. Iar toate acestea le vor face vouă din pricina numelui Meu, fiindcă ei nu cunosc pe Cel Care M-a trimis. Dacă n-aș fi venit și nu le-aș fi vorbit, păcat nu ar avea; dar acum n-au cuvânt de dezvinovățire pentru păcatul lor. Cel ce Mă urăște pe Mine urăște și pe Tatăl Meu. Dacă nu aș fi făcut între ei lucruri pe care nimeni altul nu le-a făcut, păcat nu ar avea; dar acum M-au și văzut și M-au urât, și pe Mine, și pe Tatăl Meu. Dar aceasta s-a făcut ca să se împlinească cuvântul cel scris în Legea lor: „M-au urât pe nedrept“. Iar când va veni Mângâietorul, pe Care Eu Îl voi trimite vouă de la Tatăl, Duhul Adevărului, Care de la Tatăl purcede, Acela va mărturisi despre Mine. Și voi mărturisiți, pentru că de la început sunteți cu Mine. Acestea vi le-am spus ca să nu vă poticniți în credința voastră. Vă vor scoate pe voi din sinagogi; dar vine ceasul când oricine vă va ucide pe voi va crede că aduce slujire lui Dumnezeu.

STRANA: Slavă Ţie, Doamne, slavă Ţie!
Ectenia întreită (a cererii stăruitoare)

PREOTUL: Să zicem toţi, din tot sufletul şi din tot cugetul nostru să zicem!


STRANA: Doamne, miluieşte!

PREOTUL: Doamne, Atotstăpânitorule, Dumnezeul părinţilor noştri, rugămu-ne Ţie, auzi-ne şi ne miluieşte!


STRANA: Doamne, miluieşte!

PREOTUL: Miluieşte-ne pe noi, Dumnezeule, după mare mila Ta,  rugămu-ne Ţie, auzi-ne şi ne miluieşte!


STRANA răspunde după fiecare cerere: Doamne, miluiește! (de trei ori)

PREOTUL: Încă ne rugăm pentru Preasfinţitul Părintele nostru (Numele), episcopul (denumirea eparhiei), pentru sănătatea şi mântuirea lui.

Încă ne rugăm pentru binecredinciosul popor român de pretutindeni, pentru conducătorii țării noastre, pentru mai-marii orașelor și ai satelor și pentru iubitoarea de Hristos oaste, pentru sănătatea şi mântuirea lor.


Încă ne rugăm pentru fraţii noştri: preoţi, ieromonahi, ierodiaconi, diaconi, monahi şi monahii şi pentru toţi cei întru Hristos fraţi ai noştri.


Încă ne rugăm pentru fericiţii şi pururea pomeniţii ctitori ai acestei sfinte biserici (mănăstiri) şi pentru toţi cei mai înainte adormiţi părinţi şi fraţi ai noştri dreptslăvitori creştini, care odihnesc aici şi pretutindeni.

Încă ne rugăm pentru mila, viaţa, pacea, sănătatea, mântuirea, cercetarea, lăsarea şi iertarea păcatelor robilor lui Dumnezeu enoriaşi (închinători), ctitori şi binefăcători ai acestui sfânt locaş.


(Aici se pot pune cereri pentru diferite trebuinţe, care sunt tipărite la sfârşitul Liturghierului)

Încă ne rugăm pentru cei ce aduc daruri şi fac bine în sfânta şi întru tot cinstită biserica aceasta, pentru cei ce se ostenesc, pentru cei ce cântă şi pentru poporul ce stă înainte şi aşteaptă de la Tine mare şi bogată milă.


STRANA: Doamne, miluieşte! (de trei ori)

PREOTUL: Că milostiv şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!


STRANA: Amin!

Ectenia pentru cei chemaţi (Catehumeni)

PREOTUL: Rugaţi-vă, cei chemaţi, Domnului!

STRANA răspunde după fiecare cerere: Doamne, miluieşte!

PREOTUL: Cei credincioşi, pentru cei chemaţi să ne rugăm, ca Domnul să-i miluiască pe dânşii!

Să-i înveţe pe dânşii cuvântul adevărului!


Să le descopere lor Evanghelia dreptăţii!


Să-i unească pe dânşii cu Sfânta Sa sobornicescă şi apostolească Biserică!

Mântuieşte, miluieşte, apără şi-i păzeşte pe dânşii, Dumnezeule, cu harul Tău!


STRANA: Doamne, miluieşte!

PREOTUL: Cei chemaţi, capetele voastre Domnului să le plecaţi!


STRANA: Ţie, Doamne!


PREOTUL: Ca şi aceştia împreună cu noi să slăvească preacinstitul şi de mare cuviinţă numele Tău, al Tatălui şi al Fiului şi al Sfântului Duh, acum şi pururea şi în vecii vecilor!


STRANA: Amin!


PREOTUL: Câți sunteți chemați, ieșiți! Cei chemați, ieșiți! Câți sunteți chemați, ieșiți! Ca nimeni din cei chemați să nu rămână. Câți suntem credincioși, iară și iară, cu pace Domnului să ne rugăm!

STRANA: Doamne, miluieşte!


PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!


STRANA: Doamne, miluieşte!


PREOTUL: Înţelepciune! Că Ție se cuvine toată slava, cinstea și închinăciunea, Tatălui și Fiului și Sfântului Duh, acum și pururea și în vecii vecilor!


STRANA: Amin!


PREOTUL: Iară şi iară, cu pace, Domnului să ne rugăm!


STRANA: Doamne, miluieşte!


PREOTUL: Apără, mântuieşte, miluieşte şi ne păzeşte, pe noi, Dumnezeule, cu harul Tău!


STRANA: Doamne, miluieşte!


PREOTUL: Înțelepciune! Ca sub stăpânirea Ta totdeauna fiind păziţi, Ţie slavă să înălţăm, Tatălui şi Fiului şi Sfântului Duh, acum şi pururea şi în vecii vecilor!


STRANA: Amin!

Şi cântă: Cântarea heruvimică

Noi, care pe Heruvimi cu taină închipuim, și făcătoarei de viaţă Treimi întreit-sfântă cântare aducem; toată grija cea lumească, acum, să o lepădăm!...

Altă variantă
Noi, care pe Heruvimi,

cu taină închipuim, cu taină închipuim,

şi Făcătoarei de viață,

de viață Treimi, de viață Treimi,

cântarea cea întreit sfântă,

sfântă cântare-Ți aducem, sfântă cântare-Ți aducem.

Toată grija cea lumească,

de la noi s-o lepădăm, de la noi s-o lepădăm!
Toată grija cea lumească,

de la noi s-o lepădăm, de la noi s-o lepădăm!...

Vohodul mare (Ieşirea cu Cinstitele Daruri)

PREOTUL: Pe Preasfinţitul Părintele nostru (Numele), episcopul (denumirea eparhiei), să-l pomenească Domnul Dumnezeu întru Împărăţia Sa!


STRANA răspunde după fiecare cerere: Amin!

PREOTUL: Pe binecredinciosul popor român de pretutindeni, pe conducătorii țării noastre, pe mai marii orașelor și ai satelor şi pe iubitoarea de Hristos oaste, să-i pomenească Domnul Dumnezeu întru Împărăţia Sa!

Pe fraţii noştri preoţi, ieromonahi, ierodiaconi, diaconi, monahi şi monahii şi pe tot clerul bisericesc și cinul monahal, să-i pomenească Domnul Dumnezeu întru Împărăţia Sa!

Pe adormiţii întru fericire patriarhi ai Bisericii Ortodoxe Române: Miron, Nicodim, Justinian, Iustin şi Teoctist, să-i pomenească Domnul Dumnezeu întru Împărăţia Sa!

Pe fericiţii şi pururea pomeniţii ctitori ai acestui sfânt locaş şi pe alţi ctitori, miluitori şi binefăcători, să-i pomenească Domnul Dumnezeu întru împărăţia Sa!

Pe fericiții întru adormire eroi, ostaşi și luptători români, din toate timpurile și din toate locurile,  care s-au jertfit pe câmpurile de luptă, în lagăre și în închisori pentru apărarea patriei şi a credinței ortodoxe strămoșești, pentru întregirea neamului, pentru libertatea și demnitatea poporului român, să-i pomenească Domnul Dumnezeu întru Împărăţia Sa!

Pe cei ce au adus aceste Cinstite Daruri şi pe cei pentru care s-au adus, vii şi adormiți în Domnul, să-i pomenască Domnul Dumnezeu întru Împărăţia Sa!  


Pe toţi cei adormiţi din neamurile noastre, strămoşi, moşi, părinţi, fraţi, surori, fii şi fiice, soți și soții şi pe toţi cei dintr-o rudenie cu noi, pe fiecare după numele său, să-i pomenească Domnul Dumnezeu întru Împărăţia Sa!


Şi pe voi, pe toţi, dreptslăvitorilor creştini, să vă pomenească Domnul Dumnezeu întru Împărăţia Sa, totdeauna, acum şi pururea şi în vecii vecilor!


STRANA: Amin! Şi cântă partea a doua a Heruvicului:
...Ca pe Împăratul tuturor să-L primim, pe Cel în chip nevăzut înconjurat de cetele îngereşti. Aliluia! Aliluia! Aliluia!

O variantă corală

...Ca pe Împăratul tuturor să-L primim, pe Împăratul, Împăratul tuturor să-L primim, pe Cel nevăzut înconjurat de cetele îngereşti. Aliluia! Aliluia! Aliluia!

Ectenia punerii înainte

PREOTUL: Să plinim rugăciunea noastră Domnului!


STRANA răspunde după fiecare cerere: Doamne, miluieşte! 


PREOTUL: Pentru Cinstitele Daruri ce sunt puse înainte, Domnului să ne rugăm!


Pentru sfântă biserica aceasta şi pentru cei ce cu credinţă, cu evlavie şi cu frică de Dumnezeu intră într-însa, Domnului să ne rugăm!


Pentru ca să fim izbăviţi noi de tot necazul, mânia, primejdia şi nevoia, Domnului să ne rugăm!


Apără, mântuieşte, miluieşte şi ne păzeşte pe noi, Dumnezeule, cu harul Tău!


STRANA: Doamne, miluieşte!

Ectenia cererilor

PREOTUL: Ziua toată desăvârşită, sfântă, în pace şi fără de păcat, de la Domnul să cerem!


STRANA răspunde după fiecare cerere: Dă, Doamne!


PREOTUL: Înger de pace, credincios îndreptător, păzitor al sufletelor şi al trupurilor noastre, de la Domnul să cerem!


Milă şi iertare de păcatele şi de greşelile noastre, de la Domnul să cerem!


Cele bune şi de folos sufletelor noastre şi pace lumii, de la Domnul să cerem!

Cealaltă vreme a vieţii noastre, în pace şi întru pocăinţă a o săvârşi, de la Domnul să cerem!

Sfârşit creştinesc vieţii noastre, fără durere, neînfruntat, în pace şi răspuns bun la înfricoşătoarea judecată a lui Hristos, să cerem!


STRANA: Dă, Doamne!


PREOTUL: Pe Preasfânta, curata, preabinecuvântata, slăvita stăpâna noastră, de Dumnezeu Născătoarea şi pururea Fecioara Maria, cu toţi sfinţii să o pomenim!


STRANA: Preasfântă Născătoare de Dumnezeu, miluieşte-ne pe noi!

PREOTUL: Pe noi înşine şi unii pe alţii şi toată viaţa noastră lui Hristos Dumnezeu să o dăm!


STRANA: Ţie, Doamne!

PREOTUL: Cu îndurările Unuia-Născut Fiului Tău, cu Care eşti binecuvântat, împreună cu Preasfântul şi bunul şi de viaţă făcătorul Tău Duh, acum şi pururea şi în vecii vecilor!


STRANA: Amin!

PREOTUL: Pace tuturor!


STRANA: Şi duhului tău!

PREOTUL: Să ne iubim unii pe alţii, ca într-un gând să mărturisim!


STRANA: Pe Tatăl, pe Fiul şi pe Sfântul Duh, Treimea cea de o fiinţă şi nedespărţită.

PREOTUL: Uşile, uşile! Cu înţelepciune, să luăm aminte!

CÂNTĂREŢUL (şi toţi cei prezenţi) rosteşte:

Simbolul credinţei

Cred întru unul Dumnezeu, Tatăl atotţiitorul, Făcătorul cerului şi al pământului, al tuturor celor văzute şi nevăzute.


Şi întru unul Domn Iisus Hristos, Fiul lui Dumnezeu, Unul-Născut, Care din Tatăl S-a născut, mai înainte de toţi vecii: Lumină din Lumină, Dumnezeu adevărat din Dumnezeu adevărat, născut, nu făcut, Cel de o fiinţă cu Tatăl, prin Care toate s-au făcut;


Care pentru noi, oamenii şi pentru a noastră mântuire, S-a pogorât din ceruri şi S-a întrupat de la Duhul Sfânt şi din Fecioara Maria şi S-a făcut om;


Şi S-a răstignit pentru noi în zilele lui Ponţiu Pilat şi a pătimit şi S-a îngropat;


Şi a înviat a treia zi, după Scripturi;


Şi S-a înălţat la ceruri şi şade de-a dreapta Tatălui;


Şi iarăşi va să vină cu slavă, să judece viii şi morţii, a Cărui Împărăţie nu va avea sfârşit.


Şi întru Duhul Sfânt, Domnul de viaţă Făcătorul, Care din Tatăl purcede, Cel ce, împreună cu Tatăl şi cu Fiul, este închinat şi slăvit, Care a grăit prin proroci.


Întru una, sfântă, sobornicească şi apostolească Biserică;


Mărturisesc un botez spre iertarea păcatelor;


Aştept învierea morţilor;


Şi viaţa veacului ce va să fie. Amin!

Răspunsurile mari

PREOTUL: Să stăm bine! Să stăm cu frică! Să luăm aminte! Sfânta Jertfă în pace a o aduce.


STRANA: Mila păcii, jertfa laudei.

PREOTUL: Harul Domnului nostru Iisus Hristos şi dragostea lui Dumnezeu Tatăl şi împărtăşirea Sfântului Duh să fie cu voi cu toţi!


STRANA: Şi cu duhul tău!

PREOTUL: Sus să avem inimile!


STRANA: Avem către Domnul!

PREOTUL: Să mulţumim Domnului!


STRANA: Cu vrednicie şi cu dreptate este a ne închina Tatălui şi Fiului şi Sfântului Duh, Treimea Cea de o fiinţă şi nedespărţită.

PREOTUL: Cântarea de biruinţă, cântând, strigând, glas înălţând şi grăind:


STRANA: Sfânt, Sfânt, Sfânt e Domnul Savaot! Plin este cerul, şi pământul, de slava Ta. Osana întru cei de sus! Bine este cuvântat Cel ce vine întru numele Domnului! Osana întru cei de sus!

PREOTUL: Luaţi, mâncaţi, acesta este Trupul Meu, care se frânge pentru voi spre iertarea păcatelor!


STRANA: Amin! (lung)

PREOTUL: Beţi dintru acesta toţi, acesta este Sângele Meu, al Legii celei noi, Care pentru voi şi pentru mulţi se varsă spre iertarea păcatelor!


STRANA: Amin! (lung)

PREOTUL: Ale Tale dintru ale Tale, Ţie Îţi aducem de toate şi pentru toate.


STRANA: Pe Tine Te lăudăm, pe Tine bine Te cuvântăm, Ţie Îţi mulţumim, Doamne, şi ne rugăm Ţie, Dumnezeul nostru.


PREOTUL: Mai ales pentru Preasfânta, curata, prea binecuvântata, slăvita Stăpâna noastră, de Dumnezeu Născătoarea şi pururea Fecioara Maria.

STRANA cântă: Axionul Praznicului – glasul 1

Stih: Neamurile toate te fericesc pe tine, singura de Dumnezeu Născătoare.

Se biruiesc hotarele firii întru tine, Fecioară Curată, că naşterea te păzeşte fecioară şi moartea îţi arvunește viață. Ceea ce eşti după naştere Fecioară şi după moarte vie, mântuieşte pururea, Născătoare de Dumnezeu, moştenirea ta! (...lung)
Ectenia mică şi rugăciunea „Tatăl nostru...“
PREOTUL: Întâi pomeneşte, Doamne, pe Preasfinţitul Părintele nostru (Numele), episcopul (denumirea eparhiei), pe care îl dăruieşte sfintelor Tale biserici în pace, întreg, cinstit, sănătos, îndelungat în zile, drept învăţând cuvântul adevărului Tău!


STRANA: Pe toţi şi pe toate!


PREOTUL: Şi ne dă nouă, cu o gură şi o inimă, a slăvi şi a cânta preacinstitul şi de mare cuviinţă numele Tău, al Tatălui şi al Fiului şi al Sfântului Duh, acum şi pururea şi în vecii vecilor!


STRANA: Amin!

PREOTUL: Şi să fie milele marelui Dumnezeu şi Mântuitorului nostru Iisus Hristos cu voi cu toţi!


STRANA: Şi cu duhul tău!

PREOTUL: Pe toţi Sfinţii pomenindu-i, iară şi iară, cu pace, Domnului să ne rugăm!


STRANA răspunde după fiecare cerere: Doamne, miluieşte!

PREOTUL: Pentru Cinstitele Daruri ce s-au adus şi s-au sfinţit, Domnului să ne rugăm!

Ca Iubitorul de oameni, Dumnezeul nostru, Cel ce le-a primit pe ele în sfântul, cel mai presus de ceruri şi duhovicescul Său jertfelnic întru miros de bună mireasmă duhovnicească, să ne trimită nouă dumnezeiescul har şi darul Sfântului Duh, să ne rugăm!


Pentru ca să fim izbăviţi noi de tot necazul, mânia, primejdia şi nevoia, Domnului să ne rugăm!

Apără, mântuieşte, miluieşte şi ne păzeşte pe noi, Dumnezeule, cu harul Tău!


STRANA: Doamne, miluieşte!

PREOTUL: Ziua toată desăvârşită, sfântă, în pace şi fără de păcat, de la Domnul să cerem!


STRANA răspunde după fiecare cerere: Dă, Doamne!

PREOTUL: Înger de pace, credincios îndreptător (călăuzitor), păzitor al sufletelor şi al trupurilor noastre, de la Domnul să cerem!


Milă şi iertare de păcatele şi de greşelile noastre, de la Domnul să cerem!


Cele bune şi de folos sufletelor noastre şi pace lumii, de la Domnul să cerem!

Cealaltă vreme a vieţii noastre în pace şi întru pocăinţă a o săvârşi, de la Domnul să cerem!

Sfârşit creştinesc vieţii noastre, fără durere, neînfruntat, în pace şi răspuns bun la înfricoşătoarea judecată a lui Hristos, să cerem!


STRANA: Dă, Doamne!


PREOTUL: Unitatea credinţei şi împărtăşirea Sfântului Duh cerând, pe noi înşine şi unii pe alţii şi toată viaţa noastră lui Hristos Dumnezeu să o dăm!


STRANA: Ţie, Doamne!


PREOTUL: Şi ne învredniceşte pe noi, Stăpâne, cu îndrăznire, fără de osândă, să cutezăm a Te chema pe Tine, Dumnezeu-Tatăl Cel ceresc, şi a zice:


STRANA: Tatăl nostru, Care eşti în ceruri, sfinţească-se numele Tău! Vie Împărăţia Ta! Facă-se voia Ta, precum în cer, aşa şi pe pământ! Pâinea noastră cea spre ființă dă-ne-o nouă astăzi, şi ne iartă nouă greşelile noastre, precum şi noi iertăm greşiţilor noştri, şi nu ne duce pe noi în ispită, ci ne izbăveşte de cel viclean!


PREOTUL: Că a Ta este Împărăţia, şi puterea, şi slava, a Tatălui şi a Fiului şi a Sfântului Duh, acum şi pururea şi în vecii vecilor.


STRANA: Amin!


PREOTUL: Pace tuturor!


STRANA: Şi duhului tău!

PREOTUL: Capetele noastre, Domnului să le plecăm!


STRANA: Ţie, Doamne!

PREOTUL: Cu harul şi cu îndurările şi cu iubirea de oameni ale Unuia-Născut Fiului Tău, cu Care eşti binecuvântat, împreună cu Preasfântul şi bunul şi de viaţă făcătorul Tău Duh, acum şi pururea şi în vecii vecilor!


STRANA: Amin! (...mai lung)

PREOTUL: Să luăm aminte! Sfintele, sfinţilor!


STRANA: Unul Sfânt, unul Domn, Iisus Hristos, întru slava lui Dumnezeu-Tatăl. Amin!
Apoi cântă: Chinonicele
Lăudaţi pe Domnul din ceruri, lăudaţi-L pe El întru cele înalte! Aliluia! Aliluia! Aliluia!
Paharul mântuirii voi lua şi numele Domnului voi chema. Aliluia! Aliluia! Aliluia!
urmate, dacă se obişnuieşte, de una, sau două pricesne, la alegere.
Împărtăşirea şi mulţumirea
PREOTUL, cu Sfântul Potir, dintre Ușile Împărătești, zice: Cu frică de Dumnezeu, cu credinţă şi cu dragoste să vă apropiaţi!

STRANA: Binecuvântat este Cel ce vine întru numele Domnului! Dumnezeu este Domnul şi s-a arătat nouă. (Psalmul 117, 26-27)

PREOTUL rostește rugăciunea: Cred, Doamne, şi mărturisesc că Tu eşti cu adevărat Hristos, Fiul lui Dumnezeu Cel viu, Care ai venit în lume să mântuieşti pe cei păcătoşi, dintre care cel dintâi sunt eu.


De asemenea, cred că acesta este însuşi Preacuratul Tău Trup şi acesta este însuşi Scumpul Tău Sânge.
Deci, mă rog Ţie: Miluieşte-mă şi-mi iartă păcatele mele cele de voie şi cele fără de voie, cele săvârșite cu cuvântul, cu fapta sau cu gândul, cele cu ştiinţă şi cu neştiinţă! Şi mă învredniceşte, fără de osândă, să mă împărtăşesc cu Preacuratele Tale Taine, spre iertarea păcatelor şi spre viaţa de veci, amin!


Cinei Tale celei de taină astăzi, Fiul lui Dumnezeu,  părtaş mă primeşte, că nu voi spune vrăjmaşilor Tăi Taina Ta, nici sărutare Îţi voi da ca Iuda, ci, ca tâlharul, mărturisindu-mă, strig Ţie: Pomeneşte-mă, Doamne, întru împărăţia Ta!


Nu spre judecată sau spre osândă să-mi fie mie împărtăşirea cu Sfintele Tale Taine, Doamne, ci spre tămăduirea sufletului şi a trupului, amin!

Se împărtăşeşte robul lui Dumnezeu (Numele) cu Cinstitul Trup şi Sfântul Sânge al Domnului şi Dumnezeului şi Mântuitorului nostru Iisus Hristos, spre iertarea păcatelor și spre viaţa de veci, amin! 


În acest timp STRANA cântă: Trupul lui Hristos primiţi şi din izvorul cel fără de moarte gustaţi! Aliluia! Aliluia! Aliluia!,


sau pe glasul 6: Cinei Tale celei de taină, astăzi, Fiul lui Dumnezeu, părtaş mă primeşte, că nu voi spune taina Ta vrăjmaşilor Tăi, nici sărutare Îţi voi da, ca Iuda, ci ca tâlharul, mărturisindu-mă, strig Ţie: „Pomeneşte-mă, Doamne, întru împărăţia Ta!“. Aliluia! Aliluia! Aliluia!

PREOTUL: Mântuieşte, Dumnezeule, poporul Tău şi binecuvintează moştenirea Ta! (Psalmul 27, 12)

STRANA: Am văzut Lumina cea adevărată, am primit Duhul cel ceresc; am aflat credinţa cea adevărată, nedespărţitei Treimi închinându-ne, că Aceasta ne-a mântuit pe noi.


PREOTUL: Totdeauna, acum şi pururea şi în vecii vecilor! 


STRANA: Amin! Să se umple gurile noastre de lauda Ta, Doamne, ca să lăudăm slava Ta, că ne-ai învrednicit pe noi a ne împărtăşi cu Sfintele, cele fără de moarte, preacinstitele şi de viaţă făcătoarele Tale Taine. Întăreşte-ne pe noi întru sfinţenia Ta! Toată ziua să ne învăţăm dreptatea Ta! Aliluia! Aliluia! Aliluia!


PREOTUL: Drepţi! Primind dumnezeieştile, sfintele, preacuratele, nemuritoarele, cereştile şi de viaţă făcătoarele, înfricoşătoarele lui Hristos Taine, cu vrednicie să mulţumim Domnului!

STRANA: Doamne, miluieşte!


PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!


STRANA: Doamne, miluieşte!

PREOTUL: Ziua toată desăvârşită, sfântă, în pace şi fără de păcat cerând, pe noi înşine şi unii pe alţii şi toată viaţa noastră lui Hristos Dumnezeu, să o dăm!


STRANA: Ţie, Doamne!

PREOTUL: Că Tu eşti sfinţirea noastră şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!


STRANA: Amin!

PREOTUL: Cu pace să ieşim!


STRANA: Întru numele Domnului!

PREOTUL: Domnului să ne rugăm!


STRANA: Doamne, miluieşte!

Rugăciunea Amvonului

PREOTUL: Cel ce binecuvintezi pe cei ce Te binecuvintează, Doamne, şi sfinţeşti pe cei ce nădăjduiesc întru Tine, mântuieşte poporul Tău şi binecuvintează moştenirea Ta!
Plinătatea Bisericii Tale o păzeşte! Sfinţeşte-i pe cei ce iubesc frumusețea casei Tale! Tu, pe aceştia îi răsplătește, preamărindu-i cu dumnezeiasca Ta putere şi nu ne părăsi pe noi, cei ce nădăjduim întru Tine!
Pace lumii Tale dăruieşte, Bisericilor Tale, preoţilor, conducătorilor țării noastre și întregului Tău popor!
Că toată darea cea bună, şi tot darul desăvârşit, de sus este, pogorându-se de la Tine, Părintele luminilor, şi Ţie slavă şi mulţumire şi închinăciune înălţăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin! Fie numele Domnului binecuvântat, de acum și până în veac! (de trei ori)
PREOTUL: Domnului să ne rugăm!

STRANA: Doamne, miluieşte!

PREOTUL: Binecuvântarea Domnului să fie peste voi, cu al Său har şi cu a Sa iubire de oameni, totdeauna, acum şi pururea şi în vecii vecilor!


STRANA: Amin!

PREOTUL: Slavă Ţie, Hristoase Dumnezeule, nădejdea noastră, slavă Ţie!


STRANA: Slavă Tatălui şi Fiului şi Sfântului Duh! Şi acum şi pururea şi în vecii vecilor, amin! Doamne, miluieşte! (de trei ori) Părinte, binecuvintează!

PREOTUL: Cel ce a înviat din morţi, Hristos, Adevăratul Dumnezeul nostru, pentru rugăciunile Preacuratei Maicii Sale, ale Sfinţilor, slăviţilor şi întrutot lăudaţilor Apostoli, ale Sfântului (Numele Sfântului al cărui hram îl poartă biserica), ocrotitorul nostru, ale celui între Sfinţi Părintelui nostru Ioan Gură de Aur, arhiepiscopul Constantinopolului, a cărui Dumnezeiască Liturghie am săvârșit, ale Sfântului Mucenic Lup, ale Sfântului Sfinţit Mucenic Irineu, episcop de Lugdunum și ale celor împreună cu dânşii, a căror pomenire o săvârşim, ale Sfinţilor şi Drepţilor dumnezeieşti Părinţi Ioachim şi Ana şi pentru ale tuturor Sfinţilor, să ne miluiască şi să ne mântuiască pe noi, ca un bun şi de oameni iubitor!

STRANA: Amin!

PREOTUL: Pentru rugăciunile Sfinţilor Părinţilor noştri, Doamne, Iisuse Hristoase, Dumnezeul nostru, miluieşte-ne pe noi!

STRANA: Amin! (lung)

PREOTUL rosteşte cuvântul de învăţătură.

